text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Mateo 12:1-50
12 Saa bere no Yesu kɔfaa awifuw mu homeda.+ Ɔkɔm dee n’asuafo no ma wofii ase pempan awi mmɛtem wee.+2 Bere a Farisifo no huu eyi no, wɔka kyerɛɛ no sɛ:+ “Hwɛ! W’asuafo no reyɛ nea mmara mma kwan sɛ wɔyɛ homeda.”+3 Ɔka kyerɛɛ wɔn sɛ: “Monkenkanee nea Dawid yɛe bere a ɔkɔm dee ɔne mmarima a wɔka ne ho no?+4 Sɛnea ɔkɔɔ Onyankopɔn fie na wodii paanoo a wɔde aba Onyankopɔn anim+ a mmara mma kwan+ sɛ ɔno anaa wɔn a wɔka ne ho no di, gye asɔfo nkutoo no?+5 Anaasɛ monkenkanee wɔ Mmara+ no mu sɛ asɔfo a wɔwɔ asɔrefie hɔ homeda no bu homeda no sɛ dahunu a wonni ho fɔ?+6 Na mise mo sɛ nea ɛso sen asɔrefie+ no wɔ ha.7 Nanso sɛ muhuu nea asɛm yi, ‘Mepɛ mmɔborɔhunu+ na ɛnyɛ afɔrebɔ’+ no kyerɛ a, anka moammu wɔn a wɔn ho nni asɛm no fɔ.8 Homeda+ Wura ne Onipa Ba no.”+9 Bere a ofii hɔ no, ɔkɔɔ wɔn hyiadan mu,10 na hwɛ! obi a ne nsa awu wɔ hɔ!+ Afei nea ɛbɛyɛ na wɔanya biribi abɔ no sobo no wobisaa no sɛ, “Mmara ma kwan sɛ wɔsa yare homeda?”+11 Ɔka kyerɛɛ wɔn sɛ: “Mo mu hena na ɔwɔ oguan bi a sɛ ɔkɔtɔ amoa+ mu homeda a, ɔrenso ne mu nyi no mfi mu?+12 Ne nyinaa mu no, hwɛ sɛnea onipa som bo pii sen oguan!+ Enti mmara ma ho kwan sɛ wɔyɛ adepa homeda.”13 Afei ɔka kyerɛɛ ɔbarima no sɛ: “Teɛ wo nsa.” Na ɔteɛe, na ɛsan yɛɛ yiye te sɛ ne nsa biako no.+14 Nanso Farisifo no fii adi kotuu ne ho agyina sɛnea ɛbɛyɛ a wobekum no.+15 Bere a Yesu huu saa no, ofii hɔ kɔe. Nnipa bebree nso dii n’akyi na ɔsaa wɔn nyinaa yare,+16 nanso ɔbaraa wɔn sɛ wɔmmma nkurɔfo nnhu onipa ko a ɔyɛ,+17 na nea wɔnam odiyifo Yesaia so kae no aba mu sɛ:18 “Hwɛ! M’akoa+ a mapaw no, nea medɔ no+ a me kra agye no atom! Mede me honhom begu no so,+ na ɔbɛma amanaman no ahu atɛntrenee pefee.19 Ɔne obi renham+ na ɔrenteɛteɛm, na obiara rente ne nne mmɔnten so.20 Ɔremmu demmire a abukaw biara mu, na ɔrennum ntamaban biara a ayɛ wusiwusi+ kosi sɛ obebu atɛntrenee+ nkonim mu.21 Nokwarem no, amanaman de wɔn ani bɛto ne din so.”+22 Afei wɔde ɔbarima bi a ɔwɔ adaemone a ɔyɛ onifuraefo ne mum brɛɛ no, na ɔsaa no yare maa ɔbarima a ɔyɛ mum no kasae, na ohuu ade.23 Afei nnipakuw no nyinaa ho dwiriw wɔn na wofii ase kekae sɛ:+ “Ɛnyɛ oyi ne Dawid Ba no anaa?”+24 Farisifo no tee eyi no wɔkae sɛ: “Ɛnyɛ hwee na saa damfo yi de tu adaemone sɛ Beelsebub, adaemone panyin no.”+25 Bere a ohuu wɔn adwene no,+ ɔka kyerɛɛ wɔn sɛ: “Ahenni biara a ɛne ne ho di asi no dan amamfõ,+ na kurow anaa ofie biara a ɛne ne ho di asi no rennyina.26 Enti sɛ Satan tu Satan a, na ɔne ne ho adi asi, na ɛbɛyɛ dɛn na n’ahenni agyina?27 Bio nso, sɛ mede Beelsebub na etu adaemone a,+ mo mma de hena na etu wɔn? Eyi nti mo akyidifo bebu mo atɛn.28 Nanso sɛ mede Onyankopɔn honhom na etu adaemone a, ɛnde na Onyankopɔn ahenni ato mo ankasa.+29 Anaasɛ ɛbɛyɛ dɛn na obi atumi abɔ awura ɔhoɔdenfo bi fie akogye ne nneɛma? Gye sɛ odi kan kyekyere ɔhoɔdenfo no. Ɛno ansa na ɔbɛfow ne fie nneɛma.+30 Nea onni m’afa no sɔre tia me, na nea ɔne me mmoaboa ano no hwete mu.+31 “Eyi nti mise mo sɛ, wɔde bɔne ne abususɛm biara befiri nnipa, nanso abususɛm a etia honhom no de, wɔremfa mfiri.+32 Sɛ nhwɛso no, obiara a ɔbɛka asɛm bi atia onipa Ba no, wɔde befiri no;+ nanso obiara a ɔbɛkasa atia honhom kronkron no, wɔremfa mfiri no bere yi mu anaa nea ɛbɛba no mu.+33 “Sɛ moma dua no yɛ dua pa a, n’aba nso bɛyɛ aba pa, nanso moma dua no porɔw a, n’aba nso bɛporɔw; efisɛ dua biara aba na wɔde hu dua ko.+34 Nhurutoa mma,+ mobɛyɛ dɛn atumi aka nsɛm a eye bere a moyɛ abɔnefo?+ Efisɛ nea ayɛ koma mã no na ano ka.+35 Onipa pa fi nnepa a waboaboa ano mu de nneɛma pa ma,+ na nipa bɔne fi nnebɔne a waboaboa ano mu de nneɛma bɔne ma.+36 Mise mo sɛ asɛm biara a mfaso nni so a nnipa ka no, wobebu ho akontaa+ Atemmu Da no;37 wɔnam mo nsɛm so bebu mo bem, na wɔnam mo nsɛm so bebu mo fɔ.”+38 Afei akyerɛwfo ne Farisifo binom bua see no sɛ: “Ɔkyerɛkyerɛfo, yɛpɛ sɛ woyɛ sɛnkyerɛnne bi ma yɛhwɛ.”+39 Ɔmaa wɔn mmuae sɛ: “Awo ntoatoaso abɔnefo ne awaresɛefo+ kɔ so hwehwɛ sɛnkyerɛnne, nanso wɔremma wɔn sɛnkyerɛnne biara gye odiyifo Yona sɛnkyerɛnne no.+40 Na sɛnea Yona+ dii apataa kɛse no yam nnansa, awia ne anadwo no, saa ara na onipa Ba no+ bedi asase yam+ nnansa, awia ne anadwo.+41 Nnipa a wɔwɔ Niniwe ne awo ntoatoaso+ yi bɛsɔre atemmu bere mu na wɔabu awo ntoatoaso no fɔ;+ efisɛ asɛm a Yona+ kae no ma wɔsakrae, nanso hwɛ! nea ɔsen Yona wɔ ha.42 Wobenyan anafo+ fam hemmaa ne awo ntoatoaso yi aba atemmu no mu na obebu wɔn fɔ; efisɛ ofi asase ano betiee Solomon nyansa, nanso hwɛ! nea ɔsen Solomon wɔ ha.+43 “Sɛ honhom fĩ bi fi obi mu a, ɛkɔfa asase kesee so hwehwɛ homebea, na ennya bi.+44 Afei ɛka sɛ, ‘Mɛsan akɔ me fie a mifii mu no mu’; sɛ ebedu hɔ a, ehu sɛ emu da mpan nanso wɔaprapra mu kama asiesie mu.45 Afei ɛkɔ kɔfa ahonhom ason foforo a wodi bɔne sen no+ ka ne ho, na wɔba mu bɛtena hɔ, na tebea a onipa no ba mu akyiri yi no sɛe koraa sen kan no.+ Saa ara na ɛbɛyɛ awo ntoatoaso abɔnefo yi nso.”+46 Bere a ogu so rekasa akyerɛ nnipakuw no, hwɛ! ne maame ne ne nuabarimanom+ begyinaa abɔnten hɔ pɛe sɛ wɔne no kasa.47 Enti obi ka kyerɛɛ no sɛ: “Hwɛ! Wo maame ne wo nuabarimanom gyina abɔnten pɛ sɛ wɔne wo kasa.”48 Na obuaa nea ɔkaa saa kyerɛɛ no no sɛ: “Hena ne me maame, na henanom ne me nuabarimanom?”+49 Na ɔteɛɛ ne nsa kyerɛɛ n’asuafo no so kae sɛ: “Hwɛ! Me maame ne me nuabarimanom ni!+50 Na obiara a ɔyɛ nea m’Agya a ɔwɔ soro no pɛ no, ɔno ne me nuabarima ne me nuabea ne me maame.”


c: text/html

text:
SO WƆBƆE?
Bogya Kanea
BOGYA bi wɔ hɔ a ne kanea no, abena nketenkete bi katakata ho, na abena no tumi ma bogya kanea no hyerɛn paa ma ɛyɛ nwonwa. *
Susuw ho hwɛ: Nhwehwɛmufo ahu sɛ abena nketenkete a ɛwɔ kanea no ho no, ebiara da bi so te sɛ tiles a yɛde bɔ dan so. Abena no ano apagyapagya na kwan deda mu. Akwan a ɛdeda mu no yɛ nketenkete paa ma woanhwɛ a wunhu mpo sɛ ano apagyapagya. Ano a apagyapagya no nti, kanea no hyerɛn kɛse paa. Sɛ ano no akeka asi anim pɛpɛɛpɛ a, anka ɛrentumi nhyerɛn saa.
Anyinam kanea nketewa bi wɔ hɔ a yɛfrɛ no LED. Sɛ yɛhwɛ bogya yɛbea yi a, wunnye nni sɛ yebetumi de nyansa a ɛwom no ayɛ adwuma ama saa anyinam nkanea yi ahyerɛn kɛse? Nyansahufo asɔ ahwɛ. Wɔde saa nkanea no bi hyehyɛɛ biribi a ano apagyapagya mu te sɛ bogya deɛ no. Ekosii sɛn? Nea ekosii ne sɛ LED kanea no hyerɛn paa. Asɛm a nyansahufo Annick Bay kae ne sɛ: “Nhwehwɛmu a yɛyɛe yi, nea yehui paa ne sɛ, sɛ yɛgyene yɛn ani hwɛ abɔde a, yebetumi asua nneɛma bebree.”
Wususuw ho dɛn? Bogya kanea no, wugye di sɛ ɛno ara na ɛbae? Anaasɛ obi na ɔbɔe?
^ nky. 3 Bogya ahorow pii na ɛwɔ hɔ nanso ɛnyɛ ne nyinaa na nyansahufo asua wɔn ho ade.

robotstxt: allowed

filter: keep


text:
TI 5
Sɛnea Yɛbɛtwe Yɛn Ho Afi Wiase no Ho
“Monyɛ wiase no fã.”—YOHANE 15:19.
1. Anadwo a Yesu rebewu no, dɛn na ɔka sii so dua?
ANADWO a Yesu rebewu no, ɔkaa nsɛm bi de kyerɛe sɛ odwen nea ɛbɛto n’akyidifo daakye no ho yiye. Ɔbɔɔ asɛm no ho mpae mpo ka kyerɛɛ n’Agya sɛ: “Mensrɛ sɛ yi wɔn fi wiase, na mmom mesrɛ sɛ hwɛ wɔn so esiane ɔbɔnefo no nti. Wɔnyɛ wiase no fã sɛnea menyɛ wiase no fã no.” (Yohane 17:15, 16) Sɛnea Yesu fi koma mu bɔɔ mpae yi ma yehu sɛ na ɔdɔ n’akyidifo no yiye, na asɛm a anadwo no na wadi kan aka akyerɛ wɔn mu bi no yɛ asɛnhia. Saa bere no ɔkae sɛ: “Monyɛ wiase no fã.” (Yohane 15:19) Yehu pefee sɛ na ɛho hia Yesu paa sɛ n’akyidifo no bɛtwe wɔn ho afi wiase no ho!
2. “Wiase” bɛn na Yesu kaa ho asɛm no?
2 “Wiase” a Yesu kaa ho asɛm no yɛ adesamma a wɔatwe wɔn ho afi Onyankopɔn ho a Satan di wɔn so no nyinaa. Satan su bi te sɛ pɛsɛmenkominya ne ahantan de wɔn ayɛ nkoa. (Yohane 14:30; Efesofo 2:2; 1 Yohane 5:19) “Wiase [yi] adamfofa yɛ tan a wɔtan Onyankopɔn” ampa. (Yakobo 4:4) Nanso ɛbɛyɛ dɛn na wɔn a wɔpɛ sɛ wɔtena Onyankopɔn dɔ mu no nyinaa atumi atena wiase yi mu na wɔatwe wɔn ho afi ho? Yɛbɛhwɛ akwan nnum a yɛbɛfa so ayɛ saa. Ɛne sɛ yebedi Onyankopɔn Ahenni a Kristo di so no nokware na yɛatwe yɛn ho afi wiase no amanyɔsɛm ho; yɛbɛko atia wiase honhom; yɛde fɛre besiesie yɛn ho; yɛbɛyɛ yɛn ho awiɛmfoɔ anaa yɛrenyɛ akɛsesɛm; na yɛahyɛ akode a efi Onyankopɔn hɔ no.
DI NOKWARE NA TWE WO HO FI AMANYƆSƐM HO
3. (a) Yesu buu amanyɔsɛm a na ɛrekɔ so wɔ ne bere so no sɛn? (b) Dɛn nti na yebetumi aka sɛ Yesu akyidifo a wɔasra wɔn no yɛ ahemmɔfo? (Fa ase hɔ asɛm no ka ho.)
3 Yesu bere so no, wamfa ne ho anhyehyɛ amanyɔsɛm mu, na mmom nea na ehia no ne sɛ ɔbɛka Onyankopɔn Ahenni a ɔno na obedi so hene no ho asɛm. (Daniel 7:13, 14; Luka 4:43; 17:20, 21) Enti bere a Yesu gyina Roma Amrado Pontio Pilato anim no, ɔkae sɛ: “M’ahenni mfi wiase.” (Yohane 18:36) Yesu akyidifo anokwafo ka saa Ahenni no ho asɛm kyerɛ afoforo de suasua ne nhwɛso no, na wɔde kyerɛ sɛ wogyina Kristo ne n’Ahenni no akyi. (Mateo 24:14) Ɔsomafo Paulo kyerɛwee sɛ: “Yɛyɛ ahemmɔfo a yesi Kristo ananmu, te sɛ nea Onyankopɔn nam yɛn so resrɛ. Yegyina Kristo ananmu srɛ sɛ: ‘Momma wɔmpata mo mmra Onyankopɔn nkyɛn.’” *—2 Korintofo 5:20.
4. Dɛn na nokware Kristofo nyinaa ayɛ de akyerɛ sɛ wogyina Onyankopɔn Ahenni no akyi? (Hwɛ adaka a n’asɛmti ne “ Tete Kristofo Twee Wɔn Ho Fii Wiase no Ho.”)
4 Esiane sɛ ahemmɔfo gyina wɔn man ananmu wɔ ɔman foforo so nti, wɔmfa wɔn ho nhyehyɛ ɔman a wɔakɔtena mu no amanyɔsɛm mu; wonnyina obiara afã. Mmom no, ahemmɔfo yi boa ma ɔman a wofi mu no aban nhyehyɛe kɔ so. Saa ara na Kristo akyidifo a wɔasra wɔn a wɔyɛ “ɔman mma wɔ soro” no nso te. (Filipifo 3:20) Ahenni asɛnka adwuma a wɔreyɛ no denneennen no nti, wɔaboa Kristo “nguan foforo” ɔpepem pii ma ‘wɔapata wɔn aba Onyankopɔn nkyɛn.’ (Yohane 10:16; Mateo 25:31-40) Nguan foforo yi ayɛ sɛ Kristo asomfo a wɔboa Yesu nuanom a wɔasra wɔn no. Akuw mmienu yi nyinaa aka abom reka Mesia Ahenni no ho asɛm na wɔatwe wɔn ho afi wiase no amanyɔsɛm ho koraa.—Kenkan Yesaia 2:2-4.
5. Nsonsonoe bɛn na ɛda Kristofo asafo no ne tete Israelfo no ntam, na nsonsonoe yi ma Kristofo yɛ wɔn ade sɛn?
5 Ɛnyɛ nokware a Kristofo amapa bedi ama Kristo no nko ara nti na wɔtwe wɔn ho fi amanyɔsɛm ho. Onyankopɔn maa tete Israelfo no asase pɔtee bi tenaa so. Yɛn deɛ, yɛyɛ anuanom a yefi aman pii mu. (Mateo 28:19; 1 Petro 2:9) Enti sɛ yekogyina amanyɔkuw bi akyi wɔ ɔman bi mu a, yɛrentumi mfa ahotoso nka Ahenni asɛm no, na ɛbɛsɛe baakoyɛ a Kristofo wɔ no koraa. (1 Korintofo 1:10) Bio nso, sɛ ɔko si a, ɛbɛma yɛatwa yɛn ho ne yɛn nuanom Kristofo ako bere a Bible hyɛ yɛn sɛ yɛnnɔ wɔn no. (Yohane 13:34, 35; 1 Yohane 3:10-12) Enti bere a Yesu ka kyerɛɛ n’asuafo no sɛ wɔmfa wɔn nkrante ngu hɔ no, na ntease wom. Ɔka kyerɛɛ wɔn sɛ wɔnnɔ wɔn atamfo mpo.—Mateo 5:44; 26:52; hwɛ adaka a n’asɛmti ne, “ So Matwe Me Ho Afi Amanyɔsɛm Ho?”
6. Esiane sɛ woahyira wo ho so ama Onyankopɔn nti, ɔkwan bɛn so na ɛsɛ sɛ wo ne Kaesare di?
6 Yɛn, nokware Kristofo deɛ, yɛahyira yɛn nkwa so ama Onyankopɔn, na ɛnyɛ onipa bi, anaa nnipa nhyehyɛe bi, anaa ɔman bi. Wɔaka wɔ 1 Korintofo 6:19, 20 sɛ: “Monyɛ mo ankasa dea, efisɛ wɔtɔɔ mo aboɔden.” Enti Yesu akyidifo di atumfoɔ ni, wotua wɔn tow, na wɔbrɛ wɔn ho ase ma wɔn, na wɔyɛ saa de “Kaesare” de ma no. Bere koro no ara nso wɔde ‘Onyankopɔn de ma Onyankopɔn.’ (Marko 12:17; Romafo 13:1-7) Akwan a wɔfa so yɛ saa no bi ne wɔn som adwuma, wɔn dɔ a efi ɔkra nyinaa mu, wɔn nokwaredi, ne wɔn setie. Sɛ ehia a, wɔde wɔn nkwa betwa so ama Onyankopɔn som.—Luka 4:8; 10:27; kenkan Asomafo Nnwuma 5:29; Romafo 14:8.
KO TIA “WIASE HONHOM”
7, 8. Dɛn ne “wiase honhom,” na ɔkwan bɛn so na “ɛyɛ adwuma” wɔ nnipa asoɔdenfo mu?
7 Ɔkwan foforo a Kristofo fa so twe wɔn ho fi wiase ho ne sɛ wɔko tia wiase honhom a enye no. Paulo kyerɛwee sɛ: “Ɛnyɛ wiase honhom na yenyae, na mmom honhom a efi Onyankopɔn hɔ.” (1 Korintofo 2:12) Ɔka kyerɛɛ Efesofo no sɛ: “Emu na bere bi monantew sɛnea wiase . . . yi te, sɛnea mframa a ɛrebɔ no panyin pɛ; ɛno ne honhom a seesei ɛyɛ adwuma wɔ asoɔden mma mu no.”—Efesofo 2:2, 3.
8 Wiase “mframa,” anaa wiase honhom yɛ tumi a yenhu a epiapia nkurɔfo ma wɔyɛ Onyankopɔn so asoɔden, na ɛma wodi “ɔhonam akɔnnɔ ne aniwa akɔnnɔ” akyi. (1 Yohane 2:16; 1 Timoteo 6:9, 10) Nea ɛma yehu sɛ wiase honhom no ano yɛ den ne honam akɔnnɔ bɔne a ɛma nnipa nya, sɛnea etumi daadaa nkurɔfo, ne sɛnea ɛwɔ baabiara te sɛ mframa no, na ennyae da. Bio nso, “ɛyɛ adwuma” wɔ nnipa asoɔdenfo mu nkakrankakra, na ɛma wonya subammɔne bi te sɛ pɛsɛmenkominya, ahantan, ne anibere, na wɔbɔ bra biara a wɔpɛ na wɔtew atua. * Yebetwa no tiawa a, wiase honhom ma Ɔbonsam suban no bi ba nnipa koma mu nkakrankakra.—Yohane 8:44; Asomafo Nnwuma 13:10; 1 Yohane 3:8, 10.
9. Akwan bɛn na wiase honhom betumi afa so aka yɛn adwene ne yɛn koma?
9 So wiase honhom betumi agye ntini wɔ w’adwene ne wo koma mu? Sɛ yɛamma yɛn ani anna hɔ a, ebetumi aba saa. (Kenkan Mmebusɛm 4:23.) Mpɛn pii no, sɛ efi ase a wunhu. Ebetumi ayɛ wo sɛ nnipa a wo ne wɔn bɔ no bu bra pa, nanso ebia na wɔnnɔ Yehowa. (Mmebusɛm 13:20; 1 Korintofo 15:33) Akwan foforo a wubetumi afa so anya honhom a enye yi bi ne nhoma a ɛmfata, aguamansɛm ne awaefo nsɛm a egu Intanɛt so, anigyede a ɛmfata, agokansi a emu yɛ den—sɛ yɛbɛka a, onipa biara anaa biribiara a ɛma Satan anaa wiase a odi so no adwene da adi.
10. Yɛbɛyɛ dɛn ako atia wiase honhom?
10 Sɛ yɛmpɛ sɛ wiase honhom wia yɛn na yɛpɛ sɛ yɛde yɛn ho sie Onyankopɔn dɔ mu a, dɛn na ɛsɛ sɛ yɛyɛ? Ɛsɛ sɛ yɛde Yehowa som mu nhyehyɛe nyinaa yɛ adwuma na yɛbɔ mpae daa srɛ ne honhom kronkron. Yehowa sõ sen Ɔbonsam ne wiase bɔne a odi so no koraa. (1 Yohane 4:4) Enti hwɛ hia a ehia sɛ yɛbɔ Yehowa mpae daa na ama yɛabɛn no!
FA FƐRE SIESIE WO HO
11. Wiase honhom ma nkurɔfo siesie wɔn ho wɔ ɔkwan bɛn so?
11 Sɛnea obi siesie ne ho ne sɛnea odi ne ho ni no ma yehu tumi a epiapia no. Aman pii so no, nkurɔfo nsiesie wɔn ho yiye koraa ma enti obi a ɔyɛ TV so dwumadi bi kae sɛ, sɛnea mmabaa siesie wɔn ho nnansa yi nti, yenhu wɔn a wɔyɛ tuutuufo ne wɔn a wɔnyɛ bi. Atesɛm krataa bi kae sɛ mmeawa a wonnya nnii mfe 13 mpo siesie wɔn ho saa ara—“wɔhyɛ ntade ntiantiaa ma wɔn ho gu hɔ.” Ade foforo nso ne sɛ ebinom siesie wɔn ho basaa te sɛ atuatewfo anaa nnipa a wommu wɔn ho.
12, 13. Nnyinasosɛm bɛn na ɛsɛ sɛ yɛde yɛ adwuma wɔ yɛn ntadehyɛ ne yɛn ahosiesie mu?
12 Yehowa nkoa deɛ, ɛfata sɛ yesiesie yɛn ho yiye. Eyi kyerɛ sɛ yebesiesie yɛn ho kama na yɛahyɛ ntade a ɛho tew a ani da hɔ na ɛfata nea yɛreyɛ biara. Ɛsɛ sɛ yɛde “fɛre ne adwenemtew” siesie yɛn ho bere nyinaa, efisɛ ɛne “nnwuma pa” fata wɔn a “wɔkyerɛ sɛ wɔsom Onyankopɔn”—mmarima ne mmea nyinaa. Nanso ɛnyɛ nea ehia yɛn kɛse ne sɛ yɛbɛma nnipa adwene aba yɛn so, na mmom sɛ ‘yɛde yɛn ho besie Onyankopɔn dɔ mu.’ (1 Timoteo 2:9, 10; Yuda 21) Enti ɛsɛ sɛ yɛn ahosiesie a yɛbɛma ayɛ kama no yɛ “komam nipa a wahintaw . . . ; eyi na ɛsom bo Onyankopɔn anim.”—1 Petro 3:3, 4.
13 Ma yɛnkae nso sɛ, ntade a yɛhyɛ ne sɛnea yesiesie yɛn ho no betumi ama afoforo anya nokware som ho adwempa anaa adwemmɔne. Hela asɛmfua a wɔkyerɛɛ ase “fɛre” no, sɛ wɔde reka abrabɔ ho asɛm a, ɛkyerɛ nidi ne obu a yebenya ama afoforo atenka anaa wɔn adwenkyerɛ. Enti nea ɛsɛ sɛ yɛde yɛ yɛn botae ne sɛ yɛremma yɛn ahosiesie nhaw afoforo ahonim. Nea ɛsen ne nyinaa no, yɛpɛ sɛ yɛhyɛ Yehowa ne ne nkurɔfo anuonyam na yɛma afoforo hu sɛ yɛyɛ Onyankopɔn asomfo, na yɛyɛ ‘ade nyinaa de hyɛ Onyankopɔn anuonyam.’—1 Korintofo 4:9; 10:31; 2 Korintofo 6:3, 4; 7:1.
14. Nsɛm bɛn na ɛsɛ sɛ yebisa yɛn ho fa yɛn ahosiesie ne ahotew ho?
14 Sɛ yɛrekɔ asɛnka anaa Kristofo nhyiam a, ɛsɛ sɛ yɛn ntadehyɛ, yɛn ahosiesie, ne yɛn ahotew ho hia yɛn kɛse. Bisa wo ho sɛ: ‘So m’ahosiesie ne sɛnea midi me ho ni no ma nkurɔfo adwene ba me so dodo? Ɛhaw afoforo anaa? Nea mepɛ biara na mehyɛ ma enti sɛ amma mannya ɔsom hokwan bi wɔ asafo no mu mpo a, ɛnhaw me?’—Dwom 68:6; Filipifo 4:5; 1 Petro 5:6.
15. Dɛn nti na Onyankopɔn Asɛm nhyehyɛ ahosiesie, ntadehyɛ, ne ahotew ho mmara pii?
15 Bible nhyehyɛɛ ahosiesie, ntadehyɛ, ne ahotew ho mmara pii mmaa Kristofo. Yehowa pɛ sɛ yɛde yɛn adwene yɛ adwuma, enti ɛnyɛ biribiara na wahyɛ ho mmara. Mmom no, ɔpɛ sɛ yɛyɛ nnipa a wɔn ho akokwaw a wotumi de Bible nnyinasosɛm susuw nneɛma ho na ‘wɔde wɔn adwene yɛ adwuma tete no ma etumi hu papa ne bɔne mu nsonsonoe.’ (Hebrifo 5:14) Nea ɛsen biribiara no, nea ɔpɛ sɛ yɛde bɔ yɛn bra ne ɔdɔ—Onyankopɔn ho dɔ ne yɔnkodɔ. (Kenkan Marko 12:30, 31.) Ntadehyɛ ne ahosiesie ho mmara wɔ hɔ deɛ, nanso akwan pii wɔ hɔ a yebetumi afa so asiesie yɛn ho. Yetumi hu saa bere a Yehowa nkurɔfo pii de anigye ahyiam no. Ɛwom sɛ wofi mmeae mmeae deɛ, nanso wosiesie wɔn ho wɔ akwan pii so ma ɛyɛ fɛ.
YƐ WO HO AWIƐMFOƆ
16. Dɛn nti na wiase honhom ne Yesu nkyerɛkyerɛ nhyia, na nsɛm bɛn na ɛsɛ sɛ yebisa yɛn ho?
16 Wiase honhom adaadaa nkurɔfo na apiapia nnipa ɔpepem pii ama wɔanya adwene sɛ sika ne ahonyade na ɛbɛma wɔn ani agye. Nanso Yesu kae sɛ: “Sɛ onipa nya ma ebu so mpo a, ɛnyɛ nneɛma a ɔwɔ no mu na ne nkwa fi.” (Luka 12:15) Yesu anka sɛ yɛmfa anigye nkame yɛn ho anaa yentua yɛn ho nneɛma bi. Mmom ɔkyerɛkyerɛe sɛ nnipa a wobenya nkwa ne anigye ankasa ne wɔn a “wonim wɔn honhom mu ahiade” ne wɔn a wɔyɛ wɔn ho awiɛmfoɔ, kyerɛ sɛ, wɔde wɔn adwene nyinaa si Onyankopɔn som so. (Mateo 5:3; 6:22) Bisa wo ho sɛ: ‘Migye nea Yesu kyerɛkyerɛe no di ankasa, anaa “atoro agya” no redaadaa me? (Yohane 8:44) Nsɛm a meka, botae a esisi m’ani so, nea ehia me kɛse, ne sɛnea mebɔ me bra no kyerɛ sɛ meyɛ onipa bɛn?’—Luka 6:45; 21:34-36; 2 Yohane 6.
17. Mfaso a wɔn a wɔyɛ wɔn ho awiɛmfoɔ nya no bi ne sɛn?
17 Yesu kae sɛ: “Nyansa nam ne nnwuma so di bem.” (Mateo 11:19) Yɛnhwɛ mfaso a wɔn a wɔyɛ wɔn ho awiɛmfoɔ nya no bi. Ahenni adwuma no ma wonya akomatɔyam ankasa. (Mateo 11:29, 30) Wonnwinnwen pii nhaw wɔn ho ma enti wɔkwati ɔhaw ne yaw pii. (Kenkan 1 Timoteo 6:9, 10.) Wɔn ani sɔ nea wɔwɔ, na ɛma wonya bere ma wɔn mmusua na wotumi ne wɔn nuanom Kristofo bɔ. Ɛma wɔn nna yɛ wɔn dɛ. (Ɔsɛnkafo 5:12) Wɔn ani gye kɛse efisɛ wɔyɛ nea wobetumi biara de kyɛ ade. (Asomafo Nnwuma 20:35) Ɛma ‘wɔboro so anidaso mu,’ na wonya asomdwoe ne akomatɔyam. (Romafo 15:13; Mateo 6:31, 32) Nhyira biara nni hɔ a ɛkyɛn eyi!
HYƐ “AKODE A EFI ONYANKOPƆN HƆ NO NYINAA”
18. Bible ka yɛn tamfo no, akwan a ɔfa so, ne yɛn apereperedi no ho asɛm sɛn?
18 Satan pɛ sɛ anigye ne daa nkwa bɔ Kristofo, enti Onyankopɔn bɔ wɔn a wɔde wɔn ho sie ne dɔ mu no ho ban na Satan ansɛe wɔn som. (1 Petro 5:8) Paulo kae sɛ: “Ɛnyɛ yɛne mogya ne ɔhonam na ɛredi asi, na mmom yɛne nniso ahorow, tumidi, wiase yi sum mu atumfoɔ, ne ahonhommɔne dɔm a wɔwɔ soro hɔnom na anya.” (Efesofo 6:12) Hela asɛmfua a wɔkyerɛɛ ase “ɛredi asi” no, nea ɛkyerɛ ankasa ne sɛ obi ne obi retentam. Bio nso, nsɛmfua bi te sɛ “nniso,” “tumidi” ne “wiase . . . atumfoɔ” no kyerɛ sɛ wɔn a wɔwɔ ahonhom atenae a wɔne yɛn redi ako no wɔ nhyehyɛe a edi mu a wɔde reyɛ adwuma.
19. Kyerɛ sɛnea Kristofo honhom fam akode no te.
19 Nanso ɛmfa ho sɛ yɛyɛ nnipa a yɛyɛ mmerɛw na yɛtɔ sin no, yebetumi adi nkonim. Yɛbɛyɛ dɛn ayɛ saa? Gye sɛ yɛhyɛ “akode a efi Onyankopɔn hɔ no nyinaa.” (Efesofo 6:13) Wɔka saa akode no ho asɛm wɔ Efesofo 6:14-18 sɛ: “Munnyina hɔ pintinn na momfa nokware mmɔ mo asen, na monhyɛ trenee nkatabo, na momfa asomdwoe asɛmpa no nyɛ mo nan ase mpaboa. Nea ɛsen ne nyinaa no, momfa gyidi kyɛm kɛse no a mubetumi de adum ɔbɔnefo no mmɛmma a ɛredɛw no nyinaa. Afei nso munnye nkwagye dade kyɛw [anaa anidaso] ne honhom no nkrante a ɛne Onyankopɔn asɛm no, na momfa mpaebɔ ne ɔsrɛ nyinaa mmɔ mpae bere biara wɔ honhom mu.”
20. Dɛn na ɛma yɛn tebea no yɛ soronko wɔ asraafo ankasa de ho?
20 Esiane sɛ honhom fam akode no fi Onyankopɔn hɔ nti, sɛ yɛhyɛ no bere nyinaa a, ɛrenni yɛn huammɔ da. Kristofo nte sɛ asraafo ankasa a edu baabi a wɔnkɔ ko no. Kristofo di ako bere nyinaa de pere wɔn nkwa, na wɔrennyae kosi sɛ Onyankopɔn bɛsɛe Satan wiase na ɔde ahonhommɔne nyinaa agu amoa donkudonku mu. (Adiyisɛm 12:17; 20:1-3) Enti sɛ woreko mmerɛwyɛ anaa akɔnnɔ bɔne bi a, mpa abaw, efisɛ ɛsɛ sɛ yɛn nyinaa di yɛn “nipadua nya” na ama yɛadi Yehowa nokware. (1 Korintofo 9:27) Sɛ ɛba sɛ yɛnte nka sɛ yɛredi apere a, saa bere no mmom na ɛsɛ sɛ yɛhwɛ yiye!
21. Sɛ yebetumi adi nkonim wɔ yɛn som ho akodi no mu a, gye sɛ yɛyɛ dɛn?
21 Bio nso, yɛrentumi mfa yɛn ahoɔden nni nkonim wɔ ɔko yi mu. Ne saa nti, Paulo kaee yɛn sɛ ehia sɛ yɛbɔ Yehowa “mpae bere biara wɔ honhom mu.” Bere koro no ara mu no, yetie Yehowa, enti yesua n’Asɛm, na bere biara a ɛbɛyɛ yiye no, yɛne yɛn nuanom “asraafo” bɔ fekuw, efisɛ ɛnyɛ yɛn nko na yɛreko! (Filemon 2; Hebrifo 10:24, 25) Wɔn a wodi nhyehyɛe yi nyinaa so pɛpɛɛpɛ no bedi nkonim, na saa ara nso na sɛ obi kɔfa wɔn gyidi ho asɛm bi ba a, wobetumi ayi wɔn ano yiye.
SIESIE WO HO SƐ WOBƐKYERƐKYERƐ WO GYIDI MU
22, 23. (a) Dɛn nti na ɛsɛ sɛ yesiesie yɛn ho bere nyinaa sɛ yɛbɛkyerɛkyerɛ yɛn gyidi mu, na nsɛm bɛn na ɛsɛ sɛ yebisa yɛn ho? (b) Dɛn na yɛbɛka ho asɛm wɔ ti a edi hɔ no mu?
22 Yesu kae sɛ: “Esiane sɛ monyɛ wiase no fã . . . nti, wiase no tan mo.” (Yohane 15:19) Enti ɛsɛ sɛ Kristofo siesie wɔn ho bere nyinaa sɛ wɔde obu ne odwo bɛkyerɛkyerɛ wɔn gyidi mu. (Kenkan 1 Petro 3:15.) Bisa wo ho sɛ: ‘Minim nea enti a ɛtɔ mmere bi a Yehowa Adansefo nyɛ nea obiara yɛ bi no? Ɛba sɛ ɛsɛ sɛ misi gyinae a ɛbɛma mayɛ soronko a, migye di paa sɛ nea Bible ne akoa nokwafo no ka no yɛ nokware? (Mateo 24:45; Yohane 17:17) Na sɛ ɛsɛ sɛ meyɛ nea ɛteɛ wɔ Yehowa ani so a, so masiesie me ho sɛ mɛyɛ soronko, na ɛyɛ me anigye nso sɛ mɛyɛ saa?’—Dwom 34:2; Mateo 10:32, 33.
23 Mpɛn pii no, nneɛma nketenkete a ebia yɛn adwene mma so no na ɛbɛma ayɛ den sɛ yɛbɛtwe yɛn ho afi wiase no ho. Enti sɛnea yɛaka ho asɛm dedaw no, Ɔbonsam bɔ mmɔden sɛ ɔde wiase anigyede bɛtwetwe Yehowa nkoa akɔ wiase no mu. Yɛbɛyɛ dɛn apaw anigyede a ɛfata a ɛbɛma yɛn abotɔyam ne ahonim pa? Yɛbɛka ɛno ho asɛm wɔ ti a edi hɔ no mu.
^ nky. 3 Efi Pentekoste afe 33 no, Kristo adi hene wɔ n’akyidifo a wɔasra wɔn no asafo a ɛwɔ asase so no so. (Kolosefo 1:13) Efi bere a wɔde Kristo sii ahengua so wɔ afe 1914 mu no, wadi “wiase ahenni” so tumi. Enti seesei Kristofo a wɔasra wɔn no yɛ Mesia Ahenni no ahemmɔfo nso.—Adiyisɛm 11:15.
^ nky. 8 Hwɛ Reasoning From the Scriptures a Yehowa Adansefo tintimii no kratafa 389-393.
^ nky. 65 Hwɛ Nkekaho a n’asɛmti ne “Frankaakyia, Abatow, ne Adwuma a Ɛmfa Sraadi Ho.”


text:
Dɛn na Bible Aka?
So Onyankopɔn wɔ din?
EBINOM KA SƐ onni din, afoforo nso ka sɛ ne din de Onyankopɔn anaa Awurade, na nnipa bi nso ka sɛ ne din de, ɛdɔɔso. Wo nso ɛ?
NEA BIBLE NO KA
“Wo a wo din de Yehowa no, wo nko ara ne Ɔsorosoroni, asase nyinaa so.”—Dwom 83:18.
DƐN BIO NA BIBLE NO KA?
Ɛwom sɛ Onyankopɔn wɔ abodin ahorow pii de, nanso wama n’ankasa ne ho din.—Exodus 3:15.
Yebetumi ahu onii ko a Onyankopɔn yɛ; ɔpɛ sɛ yehu no.—Asomafo Nnwuma 17:27.
Ade a edi kan a ɛbɛma yɛatumi afa Onyankopɔn adamfo ne sɛ yebehu ne din.—Yakobo 4:8.
Ɛyɛ mfomso sɛ yɛbɛbɔ Onyankopɔn din anaa?
WUBEBUA SƐN?
Yiw
Dabi
Egyina sɛnea wode bedi dwuma so
NEA BIBLE NO KA
“Mfa Yehowa wo Nyankopɔn din nni agoru.” (Exodus 20:7) Ɛyɛ mfomso sɛ wode Onyankopɔn din bedi dwuma wɔ ɔkwammɔne so.—Yeremia 29:9.
DƐN BIO NA BIBLE NO KA?
Ná Yesu nim Onyankopɔn din na ɔde dii dwuma.—Yohane 17:25, 26.
Onyankopɔn ka sɛ yɛmfa ne din mfrɛ no.—Dwom 105:1.
Onyankopɔn atamfo bɔ mmɔden sɛ wɔbɛma nkurɔfo werɛ afi ne din.—Yeremia 23:27.


text:
KRISTOFO ABRABƆ
“Onyankopɔn Ne Me Boafo”
Sɛnea Dawid tee nka wɔ amanehunu pii a ohyiae mu no, wɔayɛ ho kyerɛwtohɔ wɔ Nnwom 52-59. Nanso, ɔkɔɔ so de ne ho too Yehowa so wɔ mmere a emu yɛ den yi mu. (Dw 54:4; 55:22) Afei nso, oyii Yehowa ayɛ wɔ N’asɛm ho. (Dw 56:10) Yɛn nso, yɛwɔ gyidi ne awerɛhyem a ɛte saa wɔ Onyankopɔn mu anaa? Sɛ nneɛma mu yɛ den ma yɛn a, yɛhwehwɛ akwankyerɛ fi N’asɛm mu? (Mme 2:6) Bible mu asɛm bɛn na ɛboaa wo bere a . . .
w’abam bui anaa wobotowee no?
woyaree?
afoforo fom wo no?
wuhyiaa ɔtaa no?


text:
SO WƆBƆE?
Nea Ɛma Kukurubin Hu Kwan
KUKURUBIN de tiafi yɛ nneɛma bebree. Otumi di bi; otumi to ne nkosua gu mu. Mmarima no bi nso tumi te kɛse bi ma ɔbaa de hwɛ sɛ ɔbɛtwe ama no anaa. Gye sɛ tiafi antɔ fam, ntɛm ara na wogu so. Da bi, nhwehwɛmufo hui sɛ ɔsono tiafi sum baabi a kukurubin 16,000 atu agu so; anni nnɔnhwerew mmienu na wɔatete ne nyinaa afi hɔ.
Nea kukurubin no bi yɛ ne sɛ, wɔte tiafi a esum hɔ no bi a, na wɔabɔ no kurukuruwa te sɛ bɔɔl na afei wɔapiapia akɔhyɛ anhwea mu. Sɛ kukurubin repia tiafi no a, ɔde kɔ tẽẽ; ompia nkɔ nifa nkɔ benkum. Ɔyɛ saa a, ɛma ne ho yɛ hare na kukurubin foforo annye amfi ne nsam.
Adeɛ sa a, ɛyɛ dɛn na kukurubin hu kwan pia tiafi no kɔ tẽẽ?
Dwene ho: Nkurɔfo yɛɛ nhwehwɛmu hui sɛ awia anaa bosome hann tumi kyerɛ kukurubin kwan. Nanso sɛ adeɛ sa na bosome mpaee mpo a, kukurubin tumi kɔ tẽẽ. Adɛn ntia? South Africa nyansahufo bi ahu sɛ ɛnyɛ nsoromma mmaako mmaako a kukurubin hu na ɛkyerɛ no kwan, mmom hann a efi nsorommakuw pepeankoma (nea yɛfrɛ no Milky Way) mu no, ɛno na ɛkyerɛ no kwan. Nhoma bi kyerɛ sɛ, “Eyi ne bere a edi kan a yɛahu sɛ Milky Way hann tumi kyerɛ mmoa kwan.”—Current Biology.
Nyansahufo bi a yɛfrɛ no Marcus Byrne ka sɛ kukurubin “wɔ bibiri a ɛboa wɔn ma wotumi nantew sum mu; sɛ nsoromma nhyerɛn kɛse mpo a otumi de ne nyansa hu kwan.” Ɔka kaa ho sɛ: “Nnipa betumi ahwɛ wɔn ayɛ mfiri a ebetumi ahu ade wɔ sum mu mpo.” Ɛho nhwɛso ni: Wobetumi ahwɛ kukurubin yi so ayɛ robɔt a sɛ dan dwiriw gu a ebetumi ahwehwɛ nnipa wɔ ase.
Wususu ho sɛn? Sɛnea kukurubin tumi hu kwan no, ɛno ara na ɛbae anaasɛ obi na ɔbɔe?
Ná wunim?
Kukurubin funtum asase yɛ asase yiye; wotumi pete nnua aba na wɔma nwansena so te.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Hesekiel 10:1-22
10 Na migu so rehwɛ no, mihuu biribi te sɛ hoabo+ wɔ bamma+ a ɛwɔ kerubim no atifi no so, biribi a ne hwɛbea te sɛ ahengua.+2 Na ɔka kyerɛɛ ɔbarima a ɔhyɛ nwera+ no sɛ: “Kɔ ntwahonan+ no ntam, kerubim no ase. Afei yi nnyansramma+ wo nsa abien mãmã fi kerubim no ntam na tow gu kurow no so.”+ Na ɔkɔɔ mu wɔ m’anim.3 Bere a ɔbarima no kɔɔ mu no, na kerubim no gyinagyina fie no nifa so, na omununkum ahyɛ mfinimfini adiwo hɔ mã.+4 Afei Yehowa anuonyam+ maa ne ho so fii kerubim no so kɔɔ fie no pon ano, na nkakrankakra omununkum hyɛɛ fie hɔ mã,+ na Yehowa anuonyam hyerɛn adiwo hɔ nyinaa.5 Na kerubim+ no ntaban mu nnyigyei no beduu akyi hɔ adiwo hɔ te sɛ nea ade nyinaa so Tumfoɔ Nyankopɔn rekasa.+6 Bere a ɔka kyerɛɛ ɔbarima a ɔhyɛ nwera no sɛ: “Yi ogya fi ntwahonan no ntam wɔ kerubim no mfinimfini” no, ɔkɔɔ mu kogyinaa ntwahonan no ho.7 Na kerubim biako teɛɛ ne nsa yii ogya+ a ɛwɔ kerubim+ no ntam no de beguu ɔbarima a ɔhyɛ nwera+ no nsam, na ɔno nso gye de kɔe.8 Na mihuu biribi te sɛ ɔdesani nsa wɔ kerubim no ntaban ase.+9 Afei mihui sɛ ntwahonan anan wɔ kerubim no ho—ntwahonan biako wɔ kerubim biara ho+—na ntwahonan no hyerɛn te sɛ sikaberebo.10 Ná anan no nyinaa di nsɛ, te sɛ ntwahonan a ɛhyɛ ntwahonan foforo mu.+11 Sɛ ebiara rekɔ a, ɛnam n’afã anan no so. Sɛ ɛrekɔ a, ɛnnan ne ho; faako a eti no kyerɛ no, ɛhɔ na ɛkɔ. Ɛrekɔ a, ɛnnan ne ho.+12 Na aniwa ayeyɛ wɔn honam ne wɔn akyi ne wɔn nsa ho ne wɔn ntaban ne ntwahonan no nyinaa ho mã.+ Baanan no nyinaa wɔ ntwahonan.13 Ntwahonan no de, metee nne bi wɔ m’asom sɛ, “O ntwahonan!”14 Wɔn mu biara wɔ anim anan.+ Nea edi kan yɛ kerubim anim; nea ɛto so abien yɛ ɔdesani anim;+ nea ɛto so abiɛsa yɛ gyata anim; na nea ɛto so anan yɛ ɔkɔre+ anim.15 Na kerubim no sɔree;+ ɔno ara ne honhom abɔde a mihuu no Kebar+ asubɔnten ho no.16 Sɛ kerubim no kɔ a, na ntwahonan no di wɔn nkyɛn kɔ;+ na sɛ kerubim no ma wɔn ntaban so pagyaw wɔn ho fi asase so mpo a, ntwahonan no nnan mfi wɔn ho.+17 Sɛ wogyina a, na agyina; na sɛ wɔma wɔn ho so a,+ na ɛno nso ama ne ho so, efisɛ na abɔde no honhom wɔ ntwahonan no mu.+18 Na Yehowa anuonyam+ fii fie no pon ano kogyinaa kerubim no so.+19 Afei kerubim no momaa wɔn ntaban so na wopagyaw wɔn ho fii asase so+ wɔ m’anim. Bere a wɔrekɔ no, na ntwahonan no di wɔn nkyɛnmu, na wokogyinaa Yehowa fie pon a ɛwɔ apuei fam no ano, na na Israel Nyankopɔn anuonyam wɔ wɔn so, fi soro.20 Eyi ne honhom abɔde+ a mihuu no Israel Nyankopɔn agua ase wɔ Kebar+ asubɔnten ho no, na mihui sɛ wɔyɛ kerubim.21 Baanan yi mu biara wɔ anim anan+ na wɔn mu biara wɔ ntaban anan, na biribi te sɛ ɔdesani nsa wɔ wɔn ntaban ase.22 Wɔn anim te sɛ anim a mihui wɔ Kebar asubɔnten ho no pɛpɛɛpɛ.+ Na wɔn nyinaa kɔ wɔn anim tẽẽ.+


text:
TI 135
Yesu Yii Ne Ho Adi Kyerɛɛ Nnipa Pii
YESU YII NE HO ADI WƆ EMAUS KWAN SO
ƆKYERƐƐ KYERƐWNSƐM NO MU KYERƐƐ ASUAFO NO
TOMA GYAEE AKYINNYE NO
Bere a asuafo no kɔɔ Yesu da so Kwasida Nisan da a ɛtɔ so 16 a wɔanhu no no, wɔyɛɛ basaa efisɛ na wɔnte nea asi no ase. (Mateo 28:9, 10; Luka 24:11) Saa da no ara, Kleopa ne osuani foforo sii kwan so fii Yerusalem sɛ wɔrekɔ Emaus; ɛfiri Yerusalem rekɔ hɔ yɛ kilomita 11.
Wɔnam kwan so rekɔ no nyinaa, na wɔreka nea asi no ho asɛm. Ɔhɔho bi bɛbisaa wɔn sɛ: “Ɛdeɛn asɛm na monam kwan so resusu ho yi?” Kleopa yii n’ano sɛ: “Wo nko ara na wote Yerusalem a woyɛ ɔhɔhoɔ a enti wonnim asɛm a asi hɔ nnansa yi?” Ɔhɔho no nso bisaa wɔn sɛ: “Asɛm bɛn?”—Luka 24:17-19.
Wɔkaa sɛ: “Deɛ ɛfa Nasareni Yesu” ho no. Afei nso wɔkaa sɛ: “Na yɛwɔ anidasoɔ sɛ saa ɔbarima yi na wɔayi no sɛ ɔmmɛgye Israel.”—Luka 24:19-21.
Kleopa ne osuani a ɔne no nam no kaa nsɛm a ɛsisii saa da no kyerɛɛ no. Wɔkyerɛɛ mu sɛ mmaa bi kɔɔ baabi a wɔsiee Yesu no, nanso wɔanhu no. Mmaa no kaa sɛ abɔfo yii wɔn ho adi kyerɛɛ wɔn, na abɔfo no ka kyerɛɛ wɔn sɛ Yesu anyane. Afei wɔkaa sɛ ebinom nso de wɔn ani kɔhwɛɛ sɛ ɛyɛ ampa anaa, na “wɔkɔhunuu sɛ ɛte saa, sɛdeɛ mmaa no bɛkaeɛ pɛpɛɛpɛ.”—Luka 24:24.
Ɔhɔho no huu sɛ asuafo mmienu no nte nea asi no ase na ɛhia sɛ ɔtene wɔn adwene. Enti ɔkaa no pen kyerɛɛ wɔn sɛ: “O mo a monni adwene na moyɛ nyaa mo akomam sɛ mobɛgye deɛ adiyifoɔ no kaeɛ nyinaa adie! Monnim sɛ ɛhia sɛ Kristo no hunu amane yi nyinaa na ɔkɔ n’animuonyam mu anaa?” (Luka 24:25, 26) Afei ɔkyerɛkyerɛɛ Kristo no ho nkɔmhyɛ pii mu kyerɛɛ wɔn.
Nkakrankakra, wɔn mmiɛnsa nyinaa kɔduu Emaus. Ná asuafo mmienu no pɛ nsɛm no pii aka ho, enti wɔka kyerɛɛ ɔhɔho no sɛ: “Tena yɛn nkyɛn, ɛfiri sɛ ɛreyɛ aduru anwummerɛ na adeɛ anya asa.” Ɔpenee so sɛ ɔne asuafo no bɛtena hɔ, enti wɔyɛɛ sɛ wɔrebɛdidi. Ɔhɔho no faa paanoo bɔɔ mpae bubuu mu maa wɔn. Ɛhɔ ara na wɔhuu sɛ ɛyɛ Yesu, nanso ntɛm ara na ɔyerae. (Luka 24:29-31) Afei wɔbɛgye dii sɛ Yesu anyane ampa!
Asuafo mmienu yi ani gyee paa sɛ wɔahu Yesu, enti wɔkaa ho asɛm sɛ: “Berɛ a ɔne yɛn rekasa wɔ kwan so na ɔrekyerɛ Twerɛnsɛm no mu kyerɛ yɛn no, ampusu yɛn akoma anaa?” (Luka 24:32) Wɔde ahopere san kɔɔ asomafo no ne anuanom foforo hɔ wɔ Yerusalem. Bere a Kleopa ne ne yɔnko no kɔdui no, wɔammue wɔn ano mpo na wɔtee sɛ nkurɔfo reka sɛ: “Ampa, wɔanyane Awurade na ɔyii ne ho adi kyerɛɛ Simon!” (Luka 24:34) Asuafo mmienu yi de kɔtoo so sɛ wɔn nso de wɔn ani ahu Yesu.
Bere a wɔwɔ dan no mu no, nea wɔhui ara ne sɛ Yesu abɛpue hɔ. Nea ɛyɛ nwonwa wɔ asɛm no mu ne sɛ, Yudafo no ho hu nti, na wɔatoto apono no mu. Enti wɔanhu nea ɛyɛe a Yesu wuraa dan no mu. Ɔka kyerɛɛ wɔn sɛ: “Asomdwoeɛ nka mo.” Nanso na ehu reku wɔn. Sɛnea ɛyɛɛ wɔn bere bi no, ɛha nso, “wɔsusuu sɛ wɔahunu honhom bi.”—Luka 24:36, 37; Mateo 14:25-27.
Ná Yesu pɛ sɛ wɔhu sɛ ɛnyɛ sɛ wɔahu honhom bi anaa wɔreso dae, na mmom ɔwɔ honam nipadua. Enti ɔde ne nsa ne ne nan kyerɛɛ wɔn kaa sɛ: “Adɛn nti na moabotoɔ, na ɛdeɛn nti na mo akomam yɛ mo naa? Monhwɛ me nsa ne me nan, na moahunu sɛ ɛyɛ me ara; momfa mo nsa nsɔ me mu nhwɛ, ɛfiri sɛ honhom nni honam ne nnompe sɛdeɛ mohunu sɛ mewɔ yi.” (Luka 24:36-39) Wɔn ani gyei paa sɛ wɔahu Yesu, nanso na wɔn tirim ntene wɔn papa.
Yesu huu saa no, ɔsan yɛɛ biribi a ɛbɛboa wɔn ama wɔagye adi. Ɔbisaa wɔn sɛ: “Mowɔ aduane bi wɔ hɔ anaa?” Wɔde apataa sini bi a wɔatõtõ maa no dii. Afei ɔkaa sɛ: “Yei ne me nsɛm a meka kyerɛɛ mo berɛ a na meda so ka mo ho [ansa na merewuo] no, sɛ ɛtwa sɛ deɛ wɔatwerɛ afa me ho wɔ Mose mmara ne Adiyifoɔ no ne Nnwom no mu nyinaa ba mu.”—Luka 24:41-44.
Ná Yesu adi kan aboa Kleopa ne osuani a ɔne no nam no ama wɔate Kyerɛwnsɛm no ase. Ɔbɛtoo asuafo no wɔ dan mu hɔ nso, ɔkyerɛkyerɛɛ wɔn. Ɔka kyerɛɛ wɔn sɛ: “Saa kwan yi so na wɔatwerɛ sɛ Kristo no bɛhunu amane na da a ɛtɔ so mmiɛnsa no wasɔre afiri awufoɔ mu, na ne din so na wɔbɛgyina aka adwensakra a ɛma bɔne fafirie ho asɛm wɔ amanaman nyinaa mu—wɔbɛfiri aseɛ afiri Yerusalem; mobɛyɛ nneɛma yi ho adansefoɔ.”—Luka 24:46-48.
Yesu baa dan mu hɔ no, na ɔsomafo Toma nni hɔ. Akyiri yi a ɔbae no, ne nuanom no ka kyerɛɛ no sɛ: “Yɛahunu Awurade!” Nanso Toma kaa sɛ: “Sɛ manhunu nnadewa no ananmu wɔ ne nsam, na mamfa me nsateaa anka nnadewa no ananmu na mamfa me nsa anka ne mfem a, merennye nni da.”—Yohane 20:25.
Nnawɔtwe akyi no, asuafo no san kɔhyiaam wɔ dan mu toom. Saa bere no deɛ na Toma wɔ hɔ. Yesu san de honam nipadua bɛpuee hɔ kyeaa wɔn sɛ: “Asomdwoeɛ nka mo.” Afei ɔka kyerɛɛ Toma sɛ: “Fa wo nsateaa ka ha, na hwɛ me nsam na fa wo nsa ka me mfem, na gyae akyinnyegyeɛ na gye di.” Toma teaam sɛ: “M’Awurade ne me Nyankopɔn!” (Yohane 20:26-28) Afei Toma gye dii paa sɛ Yesu anyane afiri awufo mu ama wabɛyɛ honhom abɔde, na ɔyɛ Yehowa Nyankopɔn nanmusini.
Yesu ka kyerɛɛ Toma sɛ: “Woahu me nti na afei woagye adie? Anigyeɛ ne wɔn a wɔnhunu nanso wɔgye die.”—Yohane 20:29.


text:
Sua Biribi Fi Onyankopɔn Asɛm Mu
Adɛn na Onyankopɔn Somaa Yesu Baa Asase So?
Nea yɛrebɛka ho asɛm wɔ ha yi yɛ nsɛm a ebia woabisa pɛn, na ɛbɛkyerɛ wo faako a wubetumi anya ho mmuae wɔ wo Bible mu. Yehowa Adansefo ani begye ho sɛ wɔne wo bɛbɔ ho nkɔmmɔ.
1. Ɛhe na na Yesu wɔ ansa na Onyankopɔn resoma no aba asase so?
Ná Yesu yɛ honhom abɔde wɔ soro ansa na wɔrewo no wɔ Betlehem. Ɔno ne Onyankopɔn abɔde a odi kan, na ɔno na Onyankopɔn nko ara bɔɔ no. Enti ntease wom sɛ wɔfrɛ no Onyankopɔn Ba a ɔwoo no koro. Bere a ɔwɔ soro no, na ɔtaa kasa ma Onyankopɔn. Ɛno nti na wɔfrɛ no Asɛm no. Afei nso ɔboaa Onyankopɔn ma ɔbɔɔ nneɛma a aka nyinaa. (Yohane 1:2, 3, 14) Yesu ne Onyankopɔn tenaa ɔsoro mfe pepeankama ansa na ɔrebɔ nnipa.—Kenkan Mika 5:2; Yohane 17:5.
2. Ɔkwan bɛn na Onyankopɔn nam so de ne Ba no baa asase so?
Yehowa nam honhom kronkron so yii Yesu nkwa fii soro bɛhyɛɛ Maria yam. Enti ɛnyɛ ɔbarima na ɔne Maria nyinsɛn woo Yesu. Abɔfo kaa n’awo no ho asɛm kyerɛɛ nguanhwɛfo bi a na wɔwɛn wɔn nguan anadwo wɔ wuram. (Luka 2:8-12) Eyi kyerɛ sɛ wɔanwo Yesu awɔwbere mu, na mmom wɔwoo no bɛyɛ October, na saa bere no, na awɔw nnya mmae. Akyiri yi, Maria ne ne kunu Yosef de Yesu kɔɔ wɔn kurom Nasaret, na ɛhɔ na wɔtetee no. Yosef hwɛɛ Yesu sɛ n’ankasa ne ba.—Kenkan Mateo 1:18-23.
Yesu dii bɛyɛ mfe 30 no, wɔbɔɔ no asu, na Onyankopɔn ka maa nnipa tee sɛ Yesu yɛ ne Ba. Afei, Yesu fii ase yɛɛ adwuma a Onyankopɔn somaa no sɛ ɔmmɛyɛ no.—Kenkan Mateo 3:16, 17.
3. Adɛn nti na Onyankopɔn somaa Yesu baa asase so?
Onyankopɔn somaa Yesu sɛ ɔmmɛkyerɛ nnipa nokware no. Onyankopɔn Ahenni yɛ nniso a ɛwɔ soro a ɛde asomdwoe bɛba asase nyinaa so, na ɛno na Yesu kaa ho asɛm. Wama yɛanya anidaso sɛ yebetumi atena ase daa. (Yohane 4:14; 18:36, 37) Afei nso Yesu kyerɛɛ nea ɛbɛma nnipa anya anigye ankasa. (Mateo 5:3; 6:19-21) Yesu de ne nneyɛe kasa kyerɛɛ nkurɔfo. Ɛho nhwɛso ne sɛ ɔkyerɛɛ sɛnea yɛbɛyɛ Onyankopɔn apɛde wɔ tebea a emu yɛ den mpo mu. Bere a nkurɔfo tan n’ani no, wanyɛ bi antua ka.—Kenkan 1 Petro 2:21-24.
Yesu kyerɛɛ n’akyidifo sɛ, sɛ obi wɔ ɔdɔ a, obekum ne ho ama afoforo. Ná ɔwɔ dibea kɛse paa wɔ n’Agya nkyɛn wɔ soro, nanso otiee n’Agya brɛɛ ne ho ase baa asase so ne nnipa bɛtenae. Ɔdɔ nhwɛso a Yesu de gyaw yɛn no de, ɛso bi mmae da.—Kenkan Yohane 15:12, 13; Filipifo 2:5-8.
4. Mfaso bɛn na afi Yesu wu no mu aba?
Afei nso Onyankopɔn somaa Yesu sɛ ommewu mma yɛn bɔne. (Yohane 3:16) Yɛn nyinaa nyɛ pɛ, enti bɔne wɔ yɛn ho. Ɛno nti na yɛyare na yewuwu no. Nanso Adam, onipa a odi kan no de, na ɔyɛ pɛ. Na bɔne nni ne ho, na ɛnyɛ ade a anka obewu anaasɛ ɔbɛyare. Nanso bere a ɔyɛɛ Onyankopɔn so asoɔden no, afei de na ɔnyɛ pɛ bio. Agyapade a yɛanya afi Adam hɔ ne bɔne, na yɛanya ɛso akatua a ɛne owu nso.—Kenkan Romafo 5:12; 6:23.
Yesu a na ɔyɛ pɛ no ammewu amma ɔno ara ne bɔne. Yɛn yɛn bɔne nti na obewui. Yesu wu no nti, yebetumi anya daa nkwa na Onyankopɔn ahyira yɛn.—1 Petro 3:18.


text:
DƐN NA BIBLE KYERƐKYERƐ?
Dɛn ne Onyankopɔn Ho Nokwasɛm?
—Ɔfã 2
Hwɛ nea enti a ɛsɛ sɛ yɛhu Onyankopɔn din na yɛbɔ. Prente PDF krataa no, na yi emu nsɛmmisa no ano.
Nneɛma Foforo a Ɛwɔ Ɔfã Ha
Bible
—Nhoma a Efi Onyankopɔn Hɔ (Ɔfã 1)
Nnipa na wɔkyerɛw Bible no. Enti dɛn na ɛkyerɛ sɛ ɛyɛ ‘nhoma a efi Onyankopɔn hɔ’?
Dɛn Nti na Onyankopɔn Bɔɔ Asase? (Ɔfã 1)
Sɛnea nneɛma ayɛ yi, saa na ɔpɛ no?
Dɛn ne Onyankopɔn Ho Nokwasɛm? (Ɔfã 1)
Sɛ obi ka sɛ “Onyankopɔn ma nnipa bɔne hu amane de twe wɔn aso” a, dɛn na wobɛka akyerɛ no?
DƐN NA BIBLE KYERƐKYERƐ?


text:
Bible Nsɛmmisa Ho Mmuae
Dɛn na ɛbɛma awarefo ani agye?
Yehowa Nyankopɔn na ɔhyehyɛɛ aware, enti sɛ awarefo de n’afotu a ɛwɔ Bible mu yɛ adwuma a, ɛbɛma wɔn ani agye. Bible kyerɛkyerɛ yɛn ma yenya suban a ebetumi ama anigye aba aware mu, na ɛma yehu suban a ebetumi asɛe aware no. Afei nso ɛkyerɛkyerɛ yɛn sɛnea yɛbɛbɔ nkɔmmɔ ama anigye aba aware mu.
Ɛsɛ sɛ ɔbarima di ne yere ni na obu no, na ɛsɛ sɛ ɔbea no nso yɛ ne kunu saa ara. Onyankopɔn akyerɛ nea ɛsɛ sɛ obiara yɛ wɔ aware mu, na sɛ obiara yɛ ne fam de a, ɛbɛma anigye aba aware no mu.
Dɛn na ɛma aware tim?
Sɛ awarefo dodɔ wɔn ho a, ɛbɛma aware no atim. Onyankopɔn kyerɛkyerɛ yɛn ma yehu sɛnea yɛbɛdodɔ yɛn ho. Ɔne ne Ba Yesu ayɛ nhwɛso a edi mu de akyerɛ yɛn sɛnea yekum yɛn ho ma nnipa de kyerɛ sɛ yɛdɔ wɔn.
Sɛ awarefo gye tom sɛ Onyankopɔn na ɔhyehyɛɛ aware a, wɔrennyae aware. Bere a Onyankopɔn hyehyɛɛ aware no, ɔyɛe sɛ, sɛ ɔbarima nya ware ɔbea a, ɛsɛ sɛ wɔtena daa na abɔ abusua no nyinaa ho ban. Aware betumi atim, efisɛ Onyankopɔn bɔɔ mmea kaa mmarima ho sɛ obiara mmoa ne yɔnko. Afei nso ɔbɔɔ wɔn nyinaa wɔ ne suban so, enti wobetumi asuasua ne dɔ no.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Asomafo Nnwuma 11:1-30
11 Afei asomafo no ne anuanom a wɔwɔ Yudea no tee sɛ amanaman+ mufo no nso agye Onyankopɔn asɛm.2 Enti bere a Petro baa Yerusalem no, wɔn a wogyina twetiatwa+ akyi no fii ase ne no kasakasae3 kae sɛ wakɔ nnipa a wontwaa wɔn twetia fie ne wɔn akodidi.4 Ɛnna Petro fii ase kyerɛkyerɛɛ nsɛm no mu kyerɛɛ wɔn sɛ:5 “Na mewɔ Yopa kurow mu rebɔ mpae na ade tɔɔ me so ma minyaa anisoadehu bi, ɔsɛn bi a ɛresian fi soro te sɛ nwera tam kɛse bi a wɔregyaa anoano anan no, na ɛbaa baabi a na mewɔ no.6 Mehwɛɛ mu no, mihuu asase so ntɔteboa ne nkekaboa ne mmoa a wɔwea ne ewim nnomaa.+7 Metee nso sɛ ɛnne bi reka akyerɛ me sɛ, ‘Petro, sɔre kum di!’+8 Ɛnna mekae sɛ, ‘Dabida, Awurade, efisɛ biribi a ɛho agu fĩ anaa ɛho ntew biara nkɔɔ m’anom da.’+9 Ɛnne a efi soro no kae ne mprenu so sɛ, ‘Mfrɛ nneɛma a Onyankopɔn atew ho sɛ ɛho agu fĩ.’+10 Eyi kɔɔ so mprɛnsa, na wɔtwee biribiara san kɔɔ ɔsoro.+11 Afei hwɛ! prɛko pɛ mmarima baasa a wɔasoma wɔn fi Kaesarea sɛ wɔmmra me nkyɛn begyinaa ofie a yɛte mu no ano.+12 Enti honhom+ no ka kyerɛɛ me sɛ me ne wɔn nkɔ, memmma m’adwenem nnyɛ me naa koraa. Na anuanom baasia yi nso ne me kɔe, na yɛhyɛn ɔbarima no fie.+13 “Ɔka kyerɛɛ yɛn sɛ ohuu ɔbɔfo sɛ ogyina ne fie reka sɛ, ‘Soma nnipa kɔ Yopa ma wɔnkɔfrɛ Simon a wɔfrɛ no Petro no mmra,+14 na ɔbɛka nea ɛbɛma wɔagye wo ne wo fiefo nyinaa nkwa akyerɛ wo.’+15 Na bere a mifii ase sɛ merekasa no, honhom kronkron baa wɔn so sɛnea yɛn nso ɛbaa yɛn so mfiase no.+16 Ɛnna mekaee Awurade asɛm no, sɛnea na ɔtaa ka sɛ, ‘Yohane de, ɔde nsu na ɛbɔɔ asu,+ nanso mo de wɔde honhom kronkron na ɛbɛbɔ mo asu.’+17 Enti sɛ Onyankopɔn maa wɔn akyɛde koro no ara sɛnea ɔmaa yɛn a yɛagye Awurade Yesu Kristo adi no+ a, mene hena a metumi asiw Onyankopɔn kwan?”+18 Afei bere a wɔtee eyinom no, wogye toom+ hyɛɛ Onyankopɔn anuonyam+ sɛ: “Ɛnde Onyankopɔn ama amanaman mufo nso anya adwensakra a ɛkɔ nkwa mu.”+19 Enti wɔn a ahohiahia a ɛnam Stefano so bae no ma wɔbɔ hwetee+ no kɔe ara kɔfaa Foinike+ ne Kipro+ ne Antiokia, nanso wɔanka asɛm no ankyerɛ obiara sɛ Yudafo nkutoo.+20 Na na Kiprofo ne Kirenefo bi wɔ wɔn mu a wɔaba Antiokia, na wofii ase ne wɔn a wɔka Hela kasa+ no kasae kaa Awurade Yesu ho asɛmpa.+21 Bio nso, na Yehowa nsa+ wɔ wɔn so, na nnipa pii bɛyɛɛ gyidifo dan baa Awurade nkyɛn.+22 Wɔn ho asɛm duu asafo a ɛwɔ Yerusalem no asom, na wɔsomaa Barnaba+ kɔe ara koduu Antiokia.23 Bere a oduu hɔ na ohuu Onyankopɔn adom+ no, odii ahurusi+ na ofii ase hyɛɛ wɔn nyinaa nkuran sɛ wɔnkɔ so mfa koma pintinn ntena Awurade mu;+24 na ɔyɛ onipa pa na honhom kronkron ne gyidi ayɛ no mã. Na nnipadɔm bɛkaa Awurade ho.+25 Enti ofii hɔ kɔɔ Tarso+ kɔhwehwɛɛ Saul denneennen,+26 na ohuu no no, ɔde no baa Antiokia. Enti ɛbae sɛ afe mũ no nyinaa no wɔne wɔn hyiaam wɔ asafo no mu, na wɔkyerɛkyerɛɛ nnipadɔm pii, na Antiokia na wodii kan frɛɛ asuafo no Kristofo wɔ Onyankopɔn akwankyerɛ ase.+27 Saa nna no mu no adiyifo+ fi Yerusalem baa Antiokia.28 Wɔn mu biako a wɔfrɛ no Agabo+ sɔree, na ɔnam honhom so kyerɛe sɛ ɔkɔm kɛse bi reba asase nyinaa so;+ na ɛbaa mu nso wɔ Klaudio bere so.29 Enti asuafo no nyinaa bɔɔ wɔn tirim sɛnea wɔn mu biara betumi,+ sɛ wɔde asetenade+ bɛkɔ akɔsom anuanom a wɔwɔ Yudea no;30 na wɔyɛɛ saa, somaa Barnaba ne Saul+ ma wɔde kɔmaa mpanyimfo no.


text:
ƆWƐN-ABAN—NEA ADESUA NSƐM WOM June 2016
Adesua nsɛm a yebesua August 1-28, 2016.
Yehowa ‘Dwen Wo Ho’
Wobɛyɛ dɛn anya awerɛhyem sɛ Onyankopɔn dwen wo ho? Hwɛ nea ɛkyerɛ sɛ odwen wo ho.
Ma W’ani Nnye sɛ Yehowa Ne Yɛn Nwemfo
Sɛn na Onyankopɔn paw nnipa a ɔnwene wɔn? Adɛn nti na ɔnwene ne nkurɔfo? Ɔyɛ no sɛn?
Wobɛma Ɔnwemfo Kɛse no Anwene Wo Anaa?
Suban bɛn na ɛbɛma woayɛ mmerɛw wɔ Onyankopɔn nsam?
Nsɛmmisa a Efi Akenkanfo Hɔ
Ɔbarima a ɔkyerɛwfo toa bɔ n’asen no ne mmarima nsia a wokurakura nnade a wɔde sɛe ade a wɔaka wɔn ho asɛm wɔ Hesekiel anisoadehu mu no gyina hɔ ma henanom?
“Yehowa Yɛn Nyankopɔn Yɛ Yehowa Koro”
Sɛ yɛka sɛ Onyankopɔn yɛ “koro” a, ɛkyerɛ sɛn, na yɛbɛyɛ dɛn atumi asom ɔno nkutoo?
Mma Afoforo Mfomso Nto Wo Hintidua
Tete no, Onyankopɔn asomfo anokwafo kaa biribi anaa wɔyɛɛ nneɛma ma ɛhaw afoforo. Dɛn na yebetumi asua afi Bible mu nsɛm yi mu?
Suban Pa a Ɛsom Bo Sen Dɛnkyɛmmo
Yenya saa suban no a, ɛyɛ ademude a ɛsen biara.
So Wokae?
Woakenkan Ɔwɛn-Aban a aba nnansa yi? Ɛnde, hwɛ nea wokae.


text:
Suasua Yesu na . . .
NYA MMƆBORƆHUNU
Ná bɔne nni Yesu ho, enti ɔhaw ne abɛbrɛsɛ a ɛda amansan kɔn mu no, emu pii wɔ hɔ a wamfa mu bi. Nanso, ɔnyaa tema paa maa nnipa. Ɔde ne ho bɔɔ afɔre yɛɛ nkurɔfo papa maa ɛboroo so mpo. Mmɔborɔhunu a ɔwɔ nti na ɔboaa nkurɔfo saa. Sɛ wopɛ Yesu mmɔborɔhunu ho asɛm pii a, kenkan nwoma yi Ti 32, 37, 57, 99.
MA AFOFORO MMƐN WO
BƆ MPAE DAA
Yesu bɔɔ n’Agya mpae bere nyinaa. Sɛ ɔno nko ara na ɛwɔ hɔ o, sɛ ɔne anokwafo foforo na ɛwɔ hɔ o, na ɔbɔ mpae. Afei nso, na ɔtumi bɔ mpae bere biara; ɛnyɛ bere a wanya aduane nko ara. Ná ɔbɔ mpae da n’Agya ase yi no ayɛ. Sɛ ɔpɛ sɛ ɔsi gyinae kɛse bi nso a, na ɔbɔ mpae hwehwɛ n’Agya hɔ akwankyerɛ. Wobɛnya Yesu mpae ho nhwɛso wɔ Ti 24, 34, 91, 122, 123.
DWEN WO NUA HO
FA BƆNE KYƐ
YERE WO HO SOM ONYANKOPƆN
Wɔhyɛɛ nkɔm sɛ Yudafo bebree bɛpo Mesia no, na n’atamfo bɛkum no. Ná Yesu nim saa, na sɛ ɔyɛ obi a, anka ɔnha ne ho nyɛ nneɛma pa mma nkurɔfo. Mmom ɔyeree ne ho wɔ Onyankopɔn som mu. Wayɛ nhwɛso ama n’akyidifo; enti sɛ wɔka asɛmpa no na sɛ nkurɔfo antie anaa wɔhyia ɔtaa a, wɔbɛtumi asuasua no. Hwɛ Ti 16, 72, 103.
NYA AHOBRƐASE
NYA ABOTARE
Mpɛn pii no, asomafo no ne nnipa pii ansuasua Yesu na wɔamfa nea ɔkyerɛɛ wɔn no anyɛ adwuma. Nanso bere nyinaa na ɔnya wɔn ho abotare. Ɔnyaa abotare kyerɛɛ wɔn nea wɔnyɛ na ama wɔabɛn Yehowa. Anha no mpo sɛ nsɛm bi a waka akyerɛ wɔn dada no, ɔbɛsan aka bio. Yesu abotare ho nsɛm pii wɔ Ti 74, 98, 118, 135.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Yesaia 61:1-11
61 Awurade Tumfoɔ Yehowa honhom wɔ me so,+ efisɛ Yehowa asra me+ sɛ memmɛka asɛmpa nkyerɛ ahobrɛasefo.+ Wasoma me sɛ memmɛkyekyere koma a abubu,+ na menka ogye ho asɛm nkyerɛ nnommum,+ na mimmue nneduafo aniwa.+2 Wasoma me sɛ memmɛka Yehowa anisɔ afe+ ne yɛn Nyankopɔn aweredi da;+ na menkyekye wɔn a wodi awerɛhow nyinaa werɛ;+3 wasoma me sɛ memfa abotiri mma wɔn a wɔredi Sion ho awerɛhow no mfa nsi nsõ ananmu,+ ahurusi ngo+ nsi awerɛhow ananmu, ayeyi atade nsi abasamtu honhom ananmu.+ Na wɔbɛfrɛ wɔn trenee nnua akɛse,+ nea Yehowa ankasa atɛw+ sɛ ɔde bɛhyɛ ne ho anuonyam.+4 Wɔbɛsan akyekye mmeae a adan amamfõ no bio+ na wɔama tete nkurow a asɛe no so agyina.+ Wɔbɛma nkurow a asɛe, mmeae a ada mpan wɔ awo ntoatoaso pii mu, ayɛ foforo.+5 “Ahɔho bɛba abɛhwɛ mo nguan+ na ananafo+ ahwɛ mo mfuw ne mo bobe nturo so.+6 Mo de, wɔbɛfrɛ mo Yehowa asɔfo+ na wɔabɔ mo din+ sɛ yɛn Nyankopɔn asomfo.+ Mubedi amanaman ahode+ na mode wɔn anuonyam ahoahoa mo ho.+7 Mo aniwu ananmu mubenya kyɛfa mmɔho,+ na animguase ananmu wobedi wɔn kyɛfa ho ahurusi.+ Enti wobenya agyapade mmɔho wɔ wɔn asase so.+ Na wobedi ahurusi daa.+8 Me Yehowa, medɔ atɛntrenee,+ na mikyi dwowtwa ne amumɔyɛ.+ Metua wɔn ka nokware mu+ na me ne wɔn ayɛ daa apam.+9 Wobehu wɔn mma amanaman mu,+ ne wɔn asefo aman mu. Na obiara a n’ani bɛbɔ wɔn so no behu+ sɛ wɔyɛ mma a Yehowa ahyira wɔn.”+10 Yehowa mu na medi ahurusi,+ na me Nyankopɔn mu na me kra ani begye,+ efisɛ ɔde nkwagye atade ahyɛ me,+ na ɔde trenee batakari awura me+ te sɛ ayeforokunu a wabɔ n’abotiri sɛ ɔsɔfo,+ te sɛ ayeforo a ɔde n’agude ahyehyɛ ne ho.+11 Na sɛnea asase so afifide fefɛw, na turo mu nneɛma a wɔadua fifi no,+ saa ara na Awurade Tumfoɔ Yehowa bɛma trenee+ ne ayeyi afifi wɔ aman nyinaa anim.+


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
1 Ahene 7:1-51
7 Na Solomon ankasa fie nso, ɔde mfe dumiɛnsa na esii,+ na owiee ne fie no ho adwuma nyinaa.+2 Afei osii Lebanon Kwaefie+ no; ne ntwemu yɛ basafa ɔha, ne tɛtrɛtɛ yɛ basafa aduonum, ne tenten nso yɛ basafa aduasa, na osi sii kyeneduru adum a ɛsesã so anan so; wɔde kyeneduru nnua+ guu adum no so.3 Wɔde kyeneduru+ sɛm mpuran a ɛdeda adum aduanan anum so no soro. Adum dunum sesã so wɔ ɔfã biara.4 Mfɛnsere no nso sesã so wɔ afã abiɛsa, na mfɛnsere+ kyerɛkyerɛ mfɛnsere anim ntoatoaso abiɛsa.5 N’apon ne n’apongua+ afã anan nyinaa yɛ pɛ, na mfɛnsere a ɛkyerɛkyerɛ mfɛnsere anim ntoatoaso abiɛsa no nso te saa.6 Ɔyɛɛ Adum Abrannaa no, ne ntwemu yɛ basafa aduonum, na ne tɛtrɛtɛ yɛ basafa aduasa; ɔde adum yɛɛ abrannaa foforo wɔ anim, na okuruw so.7 Ɔyɛɛ Ahengua Abrannaa+ no, atemmu abrannaa+ a obebu atɛn wɔ hɔ no nso; ɔde kyeneduru sɛm dan no mu fi fam kosii nsɛmso no so.+8 Na ne fie a n’ankasa bɛtena mu a ɛwɔ ɔfã nohoa no,+ na ɛmmɛn Abrannaa dan no. Ɔyɛɛ no te sɛ ɛno. Na Solomon san sii ofie a ɛte sɛ Abrannaa dan no maa Farao babea+ a ɔwaree no no.9 Ne nyinaa, ɔde abo a ne bo yɛ den+ a wɔasen no pɛpɛɛpɛ a wɔde abo sradaa atwitwa anim ne akyi na ɛyɛe, efi ne fapem so kosi n’atifi, ne abɔnten kosi adiwo kɛse+ hɔ.10 Na abo a ne bo yɛ den a wɔde too fapem no yɛ abo akɛse; abo no bi yɛ basafa du na ebi nso yɛ basafa awotwe.11 Abo a ne bo yɛ den a wɔasen no pɛpɛɛpɛ ne kyeneduru na ɛdeda so.12 Ɔde abo a wɔasen toatoaa so abiɛsa, na ɔde kyeneduru nnua totoo so de yɛɛ ɔfasu twaa adiwo kɛse no ho hyiae;+ saa na ɔyɛe wɔ Yehowa fie+ adiwo a ɛwɔ mfinimfini+ no ho, ne ofie no abantenten+ no ho.13 Ɛnna Ɔhene Solomon soma ma wɔkɔfaa Hiram+ fi Tiro bae.14 Ná ɔyɛ kɔbere dwumfo+ a ɔwɔ nyansa ne ntease+ ne nimdeɛ a ɔde yɛ kɔbere ho adwuma biara; ne maame yɛ Naftali abusuakuw mu kunafo, na ne papa yɛ Tironi.+ Ɔbaa Ɔhene Solomon nkyɛn bɛyɛɛ ne nnwuma nyinaa maa no.15 Na oguu kɔbere adum+ abien no; adum no biara tenten yɛ basafa dunwɔtwe, na basafa dumien hama na etwa adum+ no biara ho hyia.16 Na ɔde kɔbere+ yɛɛ ntaaso abien wɔ adum no so. Ntaaso no biako tenten yɛ basafa anum, na ntaaso biako no nso tenten yɛ basafa anum.17 Atena a wɔanwene no ntweaban nkyinkyimii+ wɔ adum no ntaaso no so;+ ason wɔ ntaaso biako so, na ason wɔ ntaaso biako no nso so.18 Na ɔyeyɛɛ granate akutu a ɛsesã so nhankare abien wɔ atena biako ho de twaa adum no ntaaso ho hyiae; saa na ɔyɛe wɔ ntaaso+ biako no nso ho.19 Ɔyɛɛ abantenten ho adum no ntaaso sɛ sukooko,+ basafa anan.20 Ná ntaaso no wɔ adum abien no so, na ɛbɛn afuru a atena wɔ ho no; ɔyeyɛɛ granate akutu+ ahanu a ɛsesã so de twaa ntaaso biara ho hyiae.21 Na osisii asɔredan abantenten+ no ho adum+ no. Enti edum a ɔde sii nifa no, ɔfrɛɛ no Yakin, na edum a ɔde sii benkum no, ɔfrɛɛ no Boas.22 Odii sukooko adwini wɔ adum no soro. Enti ɔde nkakrankakra wiee adum no ho adwuma nyinaa.23 Ɔyɛɛ ɛpo a wɔagu*+ no nso; efi ano kosi ano yɛ basafa du. Ano yɛ kurukuruwa hyia, na ne tenten yɛ basafa anum. Basafa aduasa hama na etwa ho hyia.+24 Ɔyɛɛ biribi te sɛ aduaba agude+ nkuruwankuruwa+ wɔ ase nyinaa hyiae; edu wɔ basafa biako biara mu, na atwa po no nyinaa ho ahyia.+ Aduaba agude nkuruwankuruwa no sesã so hankare abien, na oguu ɛno ne ɛpo no nyinaa prɛko.25 Ɔde taa anantwi+ dumien akyi; abiɛsa ani kyerɛ atifi fam, abiɛsa ani kyerɛ atɔe fam, abiɛsa ani kyerɛ anafo fam, na abiɛsa ani kyerɛ apuei fam, na ɛpo no taa wɔn so, na wɔn akyi nyinaa hyehyɛ ase.+26 Ne pipiripi te sɛ nsayam;+ ɔyɛɛ ano te sɛ kuruwa ano, te sɛ sukooko nhwiren a apae.+ Bat susuhina+ mpem abien na wɔde gu mu.+27 Na ɔyeyɛɛ kɔbere nnaka du a wɔde twe nsu;+ adaka biara ntwemu yɛ basafa anan, ne tɛtrɛtɛ yɛ basafa anan na ne tenten yɛ basafa abiɛsa.28 Sɛɛ na ɔyɛɛ nnaka a wɔde twe nsu no: nhyehyem ntraantraa wɔ ho, na nhyehyem no hyehyɛ mmeamu mu.29 Ɔyeyɛɛ agyata+ ne anantwi+ ne kerubim+ wɔ nhyehyem a ɛhyehyɛ mmeamu no mu so, na saa na ɔyɛe wɔ mmeamu no ankasa so. Nhwiren nkyekyeree+ sensɛn agyata ne anantwi no atifi ne wɔn ase.30 Adaka no biara wɔ kɔbere ntwahonan anan ne kɔbere nhyɛmudua; ɛwɔ nsisonan anan, na oguu nsisonan no wɔ ɔsɛn no ase, na nhwiren nkyekyeree wowɔ nkyɛnkyɛn.31 Ano no, efi emu de no kosi nsisonan no yɛ basafa [?]; ano yɛ kurukuruwa, na ɔyɛɛ ne kɔn no basafa biako ne fã; odii adwini nso wɔ ano. Nhyehyem no yɛ ahinanan na ɛnyɛ kurukuruwa.32 Ntwahonan anan no wɔ nhyehyem ntraantraa no ase, na ntwahonan no nsa wɔ nsutwe adaka no ase; ntwahonan biara tenten yɛ basafa biako ne fã.33 Ɔyɛɛ ntwahonan no te sɛ teaseɛnam ntwahonan.+ Ne nsa no ne ne hankare ne ne nhyehyem ne mfinimfini nyinaa, wogui.34 Nsisonan anan wowɔ adaka biara afã anan no ho; adaka no ne nsisonan no bom biako.35 Adaka no atifi no, ɔyɛɛ ne kɔn no kurukuruwa hyiae; ne tenten yɛ basafa fã, na adaka no soro ne ne nkyɛnmu ne nhyehyem ntraantraa no, ne nyinaa bom biako.36 Afei odii kerubim ne agyata ne mmedua adwini+ wɔ ne nkyɛnmu nnade ntraantraa ne nhyehyem no so sɛnea ɔkwan a ɛdeda ntam te, na ɔyeyɛɛ nhwiren nkyekyeree nso wɔ ho hyiae.+37 Saa na ɔyeyɛɛ nsutwe nnaka+ du no; ne nyinaa yɛ ade koro,+ na ne tenten ne ne kɛse yɛ pɛ.38 Na ɔyeyɛɛ kɔbere asɛn+ du. Bat susuhina aduanan na emu biara betumi afa. Ɔsɛn biara yɛ basafa anan. Nsutwe adaka du no biara, ɔsɛn biako si so.39 Afei ɔde nsutwe nnaka no anum sisii ɔdan no nifa,+ na ɔde anum nso sisii ɔdan no benkum; ɔde ɛpo no sii ɔdan no nifa, apuei fam de rekɔ anafo.+40 Na Hiram+ yeyɛɛ asɛn+ ne sofi+ ne nyaawa+ no. Enti Hiram wiee+ adwuma a ɔyɛ maa Ɔhene Solomon wɔ Yehowa fie no ho nyinaa:41 Adum+ abien ne ntaaso+ a ɛte sɛ ɔsɛn a ɛwɔ adum abien no so, ne atena+ abien a ɛkata adum no so ntaaso nkuruwankuruwa abien no ho,42 ne atena abien no ho granate akutu+ ahanan no, ne atena no biara ho granate akutu a ɛsesã so nhankare abien a wɔde akata adum abien no so ntaaso a ɛte sɛ ɔsɛn no ho,43 ne nsutwe nnaka+ du ne asɛn+ du a esisi nsutwe nnaka no so,44 ne ɛpo+ no ne anantwi dumien a ɛpo no taa wɔn akyi+ no,45 ne ade a wɔde sesaw nsõ ne sofi ne nyaawa ne nneɛma+ yi a Hiram de kɔbere a wɔabere ho yɛ maa Ɔhene Solomon wɔ Yehowa fie no ho nyinaa.46 Yordan Mantam+ mu na ɔhene guu nneɛma yi wɔ dɔte mu, Sukot+ ne Saretan+ ntam.47 Na Solomon ankari anwenne+ no efisɛ na ɛdɔɔso pii pa.+ Wɔammu kɔbere no dodow ano.+48 Na Solomon yeyɛɛ Yehowa fie hɔ anwenne no nyinaa: sika afɔremuka+ ne apon+ a wɔbɛhyehyɛ paanoo wɔ so,49 ne sika amapa+ akaneadua,+ anum sisi nifa na anum nso sisi benkum wɔ pia mu pia no anim, ne nhwiren+ ne akanea+ ne afagya+ a wɔde sika yeyɛe,50 ne asɛn ne adumgya+ ne nyaawa+ ne nkuruwa+ ne ogya nkukuwa+ a wɔde sika amapa yeyɛe no; ɛne pia mu pia, kyerɛ sɛ, Kronkron mu Kronkronbea hɔ apon+ no nsiso, ne asɔrefie+ no apon+ a wɔde sika yeyɛe no nyinaa.51 Wowiee+ Yehowa fie adwuma a Solomon yɛe no nyinaa, na Solomon de nneɛma a ne papa Dawid yɛɛ no kronkron no bae;+ ɔde sika ne dwetɛ ne anwenne no nyinaa beguu Yehowa fie adekora adan no mu.+
Ase Hɔ Nsɛm
^ Nea ɛkyerɛ ankasa ne “kɔbere sɛn kɛse bi a nsu wom.”


text:
BIBLE NO ADWENE
Ahoɔfɛ
Adwene a yebenya wɔ ahoɔfɛ ho no betumi ama yɛn ani agye anaa yɛn werɛ ahow yɛn ho.
Adɛn nti na ahoɔfɛ ho hia yɛn saa?
Ɛde besi nnɛ, sɛnea onipa amemene ma otumi hu ade a ɛyɛ fɛ no, obiara ntumi nte ase. Bible nkyerɛ nea ama aba saa no mu nanso ɛma yehu nea enti a ade a ɛyɛ fɛ yɛ yɛn fɛ saa no
Nanso nnɛ, nkurɔfo twe adwene si ahoɔfɛ so dodo
Nea wɔtwe adwene si so kɛse nnansa yi ne sɛnea obi nipadua tumi kanyan nna ho akɔnnɔ. Wei fa mmaa ho titiriw. Kuw bi a wosua sɛnea nnipa adwene yɛ adwuma (American Psychological Association) anaa (APA) kaa wɔ amanneɛbɔ bi a wɔde too gua wɔ afe 2007 mu sɛ: “Ɛkame ayɛ sɛ nhwehwɛmu a wɔyɛe kyerɛ sɛ wɔde adwene si sɛnea mmaa nipadua kanyan nna ho akɔnnɔ so dodo.” Bible ka no pen sɛ yɛntwe yɛn ho mfi suban a ɛte saa ho. Yɛyɛ saa a, ɛbɛboa yɛn!
“Mommma mo ahosiesie nnyɛ nnipa ani so de, . . . mmom momma ɛnyɛ komam nipa a wahintaw, honhom a ɛyɛ komm na edwo, atade a ɛmporɔw; eyi na ɛsom bo Onyankopɔn anim.”
—1 Petro 3:3, 4.
Adɛn nti na ɛsɛ sɛ yenya ahoɔfɛ ho adwempa?
Ebinom mpo ka sɛ: “Sɛ wo ho yɛ fɛ a, ma nnipa nhu!” APA kuw no bɔ amanneɛ sɛ baabi a nkurɔfo kura saa adwene no, “mmaayewa ne wɔn a wonnyinii papa biara no bɔ mmɔden sɛ wobesiesie wɔn ho wɔ ɔkwan bi so ama nkurɔfo ahu sɛ wɔn ho yɛ fɛ.” Adwene a ɛte saa betumi adi obi awu. Wei abɛyɛ ɔhaw kɛse araa ma APA kuw no ka sɛ “ebetumi de nsunsuanso bɔne pii aba.” Ebi ne dadwen ne “obi nipadua a n’ankasa ani nnye ho . . . , obi ho a obu no abomfiaa, didi a obi ntumi nnidi yiye, ne adwenemhaw.”
“Yi adwennwen fi wo komam, na ma amanehunu mpare wo honam, efisɛ mmerantebere ne mmabunbere yɛ ahuhude.”—Ɔsɛnkafo 11:10.
Sɛ obi adwene mu tew a, ɛkyerɛ sɛn?
Bible de “adwenemtew” bata ahobrɛase ho. (1 Timoteo 2:9) Susuw wei ho hwɛ: Ahobrɛasefo mfa sɛnea wɔn anim dua anaa sɛnea wosi te no nhaw wɔn ho, mmom wɔbɔ mmɔden sɛ wobesiesie wɔn ho kama. Wɔhwɛ sɛnea wɔn nneyɛe bɛka afoforo enti nkurɔfo pɛ wɔn asɛm, wobu wɔn, na ne korakora no, wonya Onyankopɔn anim dom. (Mika 6:8) Bio nso, ɛnyɛ den sɛ wobenya nnamfo pa, na sɛ wɔrepɛ obi aware no nso a, ɛnyɛ wɔn a wɔne wɔn bɛda kɛkɛ na wonya na mmom wonya nnipa a wɔne wɔn bɛtena asomdwoe mu daa.
Enti sɛ Bible tu yɛn fo sɛ yɛmma yɛn ani nkũ “komam nipa a wahintaw” no ho a, na ɛyɛ ne kwan so. (1 Petro 3:3, 4) Anokwa, komam ahoɔfɛ tena hɔ daa na mpo bere rekɔ so no, etumi nyin! Mmebusɛm 16:31 ka sɛ: “Atifi dwen, sɛ wohu no trenee kwan so a, ɛyɛ abotiri a ɛyɛ fɛ.” Ne saa nti, sɛ mpanyimfo ne mmofra nyinaa pɛ sɛ wɔn ahoɔfɛ tena hɔ daa na wonya nidi ne akomatɔyam a, ɛsɛ sɛ wotie Bible mu afotusɛm a ɛkorɔn yi.
“Osoowa yɛ nnaadaa na ahoɔfɛ yɛ ahuhude; ɔbea a osuro Yehowa na woyi no ayɛ.”
—Mmebusɛm 31:30.


text:
Momma Yɛnyɛ Yɛn Ho Akumaa
“Nea ɔyɛ ne ho akumaa wɔ mo nyinaa mu no, ɔno na ɔyɛ ɔkɛse.”—LUKA 9:48.
1, 2. Afotu bɛn na Yesu de maa n’asomafo no, na dɛn nti na ɔyɛɛ saa?
NÁ ƐYƐ afe 32 Y.B. Saa bere no, na Yesu ne n’asomafo no wɔ Galilea mantam mu. Wɔwɔ hɔ no, asomafo no bi fii ase gyee akyinnye; na obiara pɛ sɛ ɔkyerɛ sɛ ɔno na ɔyɛ kɛse. Asɛmpa kyerɛwfo Luka kae sɛ: “Asɛm bi sɔree wɔn mu a ɛfa nea ɔbɛyɛ wɔn mu kɛse ho. Bere a Yesu huu wɔn koma mu nsusuwii no, ɔfaa abofra kumaa bi de no gyinaa ne nkyɛn na ɔka kyerɛɛ wɔn sɛ: ‘Obiara a obegye abofra yi me din mu no, na wagye me nso, na obiara a obegye me no, na wagye nea ɔsomaa me no nso. Na nea ɔyɛ ne ho akumaa wɔ mo nyinaa mu no, ɔno na ɔyɛ ɔkɛse.’” (Luka 9:46-48) Yesu tɔɔ ne bo ase boaa asomafo no ma wohuu nea enti a ɛsɛ sɛ wɔbrɛ wɔn ho ase.
2 Sɛ yɛde afotu a Yesu de maa n’asomafo sɛ wɔnyɛ wɔn ho akumaa no toto adwene a na Yudafo kura saa bere no ho a, dɛn na yebetumi aka? Ná ehyia anaa ɛbɔ abira? Nhoma bi ka sɛ ade biako a na ehia Yudafo paa ne dibea, enti na obiara hwɛ yiye sɛ ɔntew ne yɔnko dibea so wɔ biribiara mu. (Theological Dictionary of the New Testament) Ná Yesu mpɛ sɛ n’asuafo no suasua saa suban no.
3. (a) Sɛ yɛka sɛ obi yɛ ne ho akumaa a, ɛkyerɛ dɛn? Dɛn nti na ebetumi ayɛ den sɛ yɛbɛyɛ yɛn ho akumaa? (b) Nsɛmmisa bɛn na yebesusuw ho wɔ adesua yi mu?
3 Hela asɛmfua a wɔkyerɛɛ ase “akumaa” no kyerɛ obi a ɔbrɛ ne ho ase anaa ɔba fam, obi a onni tumi anaa dibea biara. Yesu faa abofra kumaa de no yɛɛ asuade maa n’asomafo no huu nea enti a ɛsɛ sɛ wɔbrɛ wɔn ho ase. Ɛsɛ sɛ nokware Kristofo a wɔwɔ hɔ nnɛ sua biribi fi afotu a Yesu de maa n’asomafo no mu. Ɛtɔ da bi a ebetumi ayɛ den sɛ yɛbɛyɛ yɛn ho akumaa. Ɛyɛ nnipa su sɛ yɛbɛma yɛn ho so asen afoforo na yɛapɛ anuonyam ama yɛn ho. Obiara pɛ sɛ odi ne yɔnko anim wɔ wiase yi mu, na yɛanhwɛ yiye a yebenya saa su no bi na yɛayɛ pɛsɛmenkominya na yɛahyɛ afoforo so mpo. Ɛnde, dɛn na ɛbɛboa yɛn ma yɛabrɛ yɛn ho ase? Bere a Yesu kae sɛ ‘nea ɔyɛ akumaa na ɔyɛ ɔkɛse’ no, dɛn na na ɔrepɛ akyerɛ? Tebea bɛn mu na ɛsɛ sɛ yɛyere yɛn ho da ahobrɛase adi?
“O HWƐ SƐNEA ONYANKOPƆN AHONYA NE NYANSA NE NIMDEƐ MU DƆ FA!”
4, 5. Dɛn na ebetumi aboa yɛn ma yɛabrɛ yɛn ho ase? Ma nhwɛso.
4 Sɛ yɛhwɛ Yehowa kɛseyɛ a, yehu sɛ nnipa nsɛ hwee. Eyi yɛ ade biako a ɛma yɛbrɛ yɛn ho ase. Yehowa sõ, na nokwasɛm ne sɛ “obiara ntumi nhwehwɛ ne ntease mu nwie.” (Yes. 40:28) Na ɔsomafo Paulo nim sɛ Yehowa yɛ kɛse, enti ɔkyerɛwee sɛ: “O hwɛ sɛnea Onyankopɔn ahonya ne nyansa ne nimdeɛ mu dɔ fa! Hwɛ, wɔrentumi mpɛɛpɛɛ n’atemmu mu, na wɔrentumi nhwehwɛ n’akwan mu nwie da!” (Rom. 11:33) Bɛyɛ mfe 2,000 ni na Paulo kaa saa asɛm no, na efi saa bere no de besi nnɛ nnipa nimdeɛ adɔɔso, nanso asɛm a ɔkae no da so ara yɛ nokware. Sɛ yɛasua ade akosi he mpo a, ɛsɛ sɛ yehu sɛ yɛrentumi nsua Yehowa ho ade nwie da, na ne nnwuma ne n’akwan nso, yɛrentumi mpɛɛpɛɛ mu nwie.
5 Ma yɛmfa Leo * asɛm no nyɛ nhwɛso. Ohui sɛ ɔrentumi nsua Onyankopɔn abɔde ho nsɛm nwie da, na eyi boaa no ma ɔbrɛɛ ne ho ase. Bere a Leo yɛ aberante no, na n’ani gye nyansahu ho. Ná ɔpɛ sɛ ohu sɛnea amansan yi te, enti osuaa ho ade wɔ sukuu. Nanso ɔno ankasa kae sɛ: “Nea misuae no ma mihui sɛ nyansahu nkutoo ntumi mmoa adesamma mma wonhu biribiara a ɛwɔ amansan yi mu. Enti migyae kosuaa mmara.” Bere bi akyi no, Leo bɛyɛɛ lɔyani, na edidi mu ara na ɔbɛyɛɛ ɔtemmufo. Akyiri yi Yehowa Adansefo ne Leo ne ne yere suaa Bible ma wohuu nokware no, na wohyiraa wɔn ho so maa Onyankopɔn bɔɔ asu. Ná Leo asua nhoma akɔ akyiri de, nanso dɛn na ɛboaa no ma ɔyɛɛ ne ho akumaa? Ɔkae sɛ: “Mibehui sɛ yɛyɛ dɛn ara a, yɛrentumi nsua Yehowa ne amansan yi ho ade nwie da.”
6, 7. (a) Dɛn na Yehowa ayɛ a ɛkyerɛ sɛ ɔbrɛ ne ho ase paa? (b) Ɛbɛyɛ dɛn na Onyankopɔn ahobrɛase ama obi ayɛ ‘kɛse’?
6 Ade foforo a ɛboa yɛn ma yɛbrɛ yɛn ho ase ne sɛ Yehowa ankasa brɛ ne ho ase. Anyɛ hwee koraa no, “yɛyɛ Onyankopɔn mfɛfo adwumayɛfo.” (1 Kor. 3:9) Wo de, susuw ho hwɛ: Yehowa, Onyankopɔn a ne kɛseyɛ nni ano no, di yɛn ni sɛ wama yɛanya hokwan de n’Asɛm Bible reyɛ asɛnka adwuma no! Asɛnka adwuma no te sɛ aba a yedua gugu so nsu. Ɛwom sɛ Yehowa na ɔma enyin de, nanso hokwan a ɔde ama yɛn sɛ yɛne no mmom nyɛ adwuma no yɛ nidi kɛse. (1 Kor. 3:6, 7) Eyi nko ara mpo kyerɛ sɛ Onyankopɔn brɛ ne ho ase paa. Ɛsɛ sɛ Yehowa nhwɛso yi hyɛ yɛn mu biara nkuran na ɔyɛ ne ho akumaa.
7 Biribiara a odwontofo Dawid yɛe biara, Onyankopɔn ahobrɛase na ɛbɔɔ no kyidɔm. Ɔtoo dwom maa Yehowa sɛ: “Wode wo nkwagye kyɛm bɛma me, na w’ahobrɛase na ɛma meyɛ kɛse.” (2 Sam. 22:36) Dawid gye toom sɛ Yehowa ahobrɛase na ɛmaa no so ma otumi yɛɛ nneɛma akɛse wɔ Israel. (Dw. 113:5-7) Saa ara na ɔyɛ ma yɛn nso. Wo de, ma yɛnhwɛ, dɛn paa na yɛwɔ a ‘yɛannya’ amfi Yehowa hɔ—nimdeɛ, hokwan, ɔdom akyɛde, anaa dɛn? (1 Kor. 4:7) Obi a ɔyɛ ne ho akumaa yɛ ‘kɛse,’ efisɛ Yehowa bu ne somfo a ɔte saa sɛ ɔsom bo. (Luka 9:48) Momma yɛnhwɛ nea enti a ɛte saa.
‘NEA ƆYƐ AKUMAA MO MU YƐ KƐSE’
8. Dɛn nti na ehia sɛ wɔn a wɔwɔ Yehowa ahyehyɛde no mu brɛ wɔn ho ase?
8 Sɛ yɛn ani begye Onyankopɔn ahyehyɛde yi mu na yɛadi asafo no akwankyerɛ akyi pɛpɛɛpɛ a, ehia sɛ yɛbrɛ yɛn ho ase. Momma yɛmfa ababaa bi a yɛfrɛ no Petra asɛm no nyɛ nhwɛso. Na n’abusuafo yɛ Adansefo, nanso na ɔpɛ sɛ ɔno ara yɛ nea ɔpɛ, enti ɔne asafo no ammɔ bio. Mfe bi akyi no, ofii ase ne asafo no bɔe bio. Seesei ɛyɛ ne dɛ sɛ ɔwɔ Yehowa ahyehyɛde no mu, na ɔbɔ mmɔden sɛ obedi asafo no akwankyerɛ so. Dɛn na ɛkaa no ma ɔsesae? Ɔkae sɛ, sɛ n’ani bɛka Onyankopɔn ahyehyɛde no mu a, su a ehia paa ne ahobrɛase.
9. Sɛ obi brɛ ne ho ase a, ɔyɛ n’ade dɛn wɔ honhom fam aduan ho? Dɛn nti na yebetumi aka sɛ onipa a ɔte saa som bo?
9 Sɛ obi brɛ ne ho ase a, n’ani sɔ honhom fam aduan ne nneɛma foforo a Yehowa de ma yɛn. Obi a ɔte saa gye bere sua Bible, na Ɔwɛn-Aban ne Nyan! biara mpa ne ti so a ɔnkenkan. Yehowa asomfo pii de ayɛ wɔn su sɛ nhoma foforo biara ba a, wɔbɛkenkan ne nyinaa ansa na wɔde ato hɔ. Obi a ɔbrɛ ne ho ase no yɛ saa ara. Sɛ yesua asafo nhoma a, ɛkyerɛ sɛ yɛbrɛ yɛn ho ase na yɛn ani sɔ nea Yehowa ayɛ ama yɛn. Ɛno bɛma yɛn ho akokwaw na ayɛ mmerɛw ama Yehowa sɛ ɔde yɛn bedi dwuma pii wɔ ne som mu.—Heb. 5:13, 14.
10. Yɛbɛyɛ dɛn ayɛ yɛn ho akumaa wɔ asafo no mu?
10 Ade foforo nso wɔ hɔ a ɛma obi a ɔyɛ ne ho akumaa yɛ ‘kɛse’ anaa ɔsom bo ma Yehowa. Asafo biara wɔ mpanyimfo a Yehowa de ne honhom kronkron apaw wɔn. Mpanyimfo no yɛ asafo nhyiam ne asɛnka ho nhyehyɛe, na wɔsrasra anuanom hyɛ wɔn den. Sɛ yɛyɛ yɛn ho akumaa na yeso mpanyimfo no asen ma nhyehyɛe ahorow no kɔ so a, ɛboa ma anigye, asomdwoe, ne biakoyɛ tena asafo no mu. (Monkenkan Hebrifo 13:7, 17.) Sɛ woyɛ asafo mu panyin anaa ɔsomfo na wo ara wohwɛ hokwan kɛse a Yehowa de ama wo yi a, so ɛnka wo mma wommrɛ wo ho ase na wonkyerɛ ho anisɔ?
11, 12. Su bɛn na ɛbɛma Yehowa ahyehyɛde no de yɛn adi dwuma pii, na dɛn ntia?
11 Nea ɔyɛ ne ho akumaa yɛ ‘kɛse’ anaa ɔsom bo ma Yehowa ahyehyɛde no, efisɛ n’ahobrɛase nti Onyankopɔn tumi de no di dwuma pii. Yesu tuu n’asuafo fo sɛ wɔnyɛ wɔn ho akumaa efisɛ na wɔn mu binom resuasua wiase no su. Luka 9:46 ka sɛ: “Asɛm bi sɔree wɔn mu a ɛfa nea ɔbɛyɛ wɔn mu kɛse ho.” Ɛtɔ da bi a yɛn nso, ɛyɛ yɛn sɛ yɛkyɛn yɛn nuanom Kristofo anaa yɛsen obiara? Ahantan ne pɛsɛmenkominya adonnɔn wiase mu nnipa dodow no ara, na ɛsɛ sɛ yɛhwɛ yiye na yɛansuasua wɔn. Sɛ yɛbrɛ yɛn ho ase na yɛde Yehowa apɛde di kan a, yetumi ne yɛn nuanom bɔ ma wɔn ani gye.
12 Sɛ yɛte afotu a Yesu de mae sɛ yɛnyɛ yɛn ho akumaa no ase a, ɛbɛka yɛn ma yɛabrɛ yɛn ho ase wɔ tebea biara mu. Momma yensusuw tebea abiɛsa bi ho.
BƆ MMƆDEN YƐ WO HO AKUMAA
13, 14. Dɛn na okunu anaa ɔyere yɛ a ɛkyerɛ sɛ ɔreyɛ ne ho akumaa? Eyi bɛboa wɔn aware dɛn?
13 Aware mu. Ɛnnɛ, nnipa pii dwen wɔn nko ara de ho; sɛ ɛba sɛ wobetiatia afoforo fahodi so na wɔn nsa aka nea wɔpɛ mpo a ɛmfa wɔn ho. Nanso obi a ɔyɛ ne ho akumaa wɔ su a ɔsomafo Paulo hyɛɛ yɛn nkuran sɛ yenya no bi. Ɔkyerɛw Romafo no sɛ: “Momma yenni nneɛma a ɛde asomdwoe ba, ne nneɛma a ɛhyɛ yɛn den akyi.” (Rom. 14:19) Obi a ɔyɛ ne ho akumaa bɔ mmɔden sɛ ɔbɛma asomdwoe atena ɔne obiara ntam, titiriw ɔne ne kunu anaa ne yere ntam.
14 Wo de, ma yɛmfa anigyede nyɛ nhwɛso. Ebetumi aba sɛ ɛsono nea ɔbarima no pɛ sɛ ɔde gyigye n’ani, ɛnna ɛsono nea ɔbea no nso pɛ. Ebia nea ɔbarima no de gyigye n’ani ne sɛ ɔbɛtena fie akenkan nhoma bi. Nanso ɔbea no de, ebia nea ɔpɛ ne sɛ obepue akɔtena baabi adidi anaa wakɔsrasra ne nnamfo. Sɛ ɔbarima no brɛ ne ho ase na wannwen nea ɔno nko ara pɛ ho na odwen ne yere ho a, ɛbɛyɛ mmerɛw ama ne yere sɛ obebu no. Sɛ ɔbea no nso anhyɛ ne kunu sɛ ɔnyɛ nea ɔpɛ mma no na odwen nea ne kunu pɛ ho a, ne kunu bɛdɔ no paa na wabu no. Sɛ awarefo no biara yɛ ne ho akumaa a, wɔn aware no bɛsɔ.—Monkenkan Filipifo 2:1-4.
15, 16. Su bɛn na Dawid kaa ho asɛm wɔ Dwom 131, na ɛsɛ sɛ ɛka yɛn ma yɛyɛ yɛn ade dɛn wɔ asafo no mu?
15 Asafo no mu. Wiase no mu de, nnipa dodow no ara pɛ biribi a, wɔpɛ sɛ wɔn nsa ka no hɔ ara. Wonni abotare a wɔde twɛn biribiara. Sɛ yɛyɛ yɛn ho akumaa a, ɛboa ma yɛtwɛn Yehowa. (Monkenkan Dwom 131:1-3.) Sɛ yɛbrɛ yɛn ho ase twɛn Yehowa a, obehyira yɛn. Yebenya ahobammɔ, akomatɔyam ne awerɛkyekye. Enti sɛ Dawid ka kyerɛɛ ne mfɛfo Israelfo sɛ wonnya abotare ntwɛn Onyankopɔn a, na odi ka!
16 Sɛ wobrɛ wo ho ase twɛn Yehowa a, wo nso wubenya awerɛkyekye te sɛ Dawid. (Dw. 42:5) Ebia wopɛ sɛ ‘wobɛyɛ ahwɛfo adwuma’ no bi. Sɛ saa a, na ‘woapɛ adwuma pa.’ (1 Tim. 3:1-7) Ɛnde yɛ nea wubetumi biara ma honhom kronkron mmoa wo na nya su a obi hia ansa na wɔapaw no panyin. Na sɛ wuhu sɛ worebɔ wo ho mmɔden nanso wɔrepaw afoforo gyaw wo a, dɛn na wobɛyɛ? Obi a ɔyɛ ne ho akumaa twɛn kosi sɛ ne nsa bɛka hokwan wɔ asafo no mu. Bere a ɔretwɛn nyinaa ɔde anigye som Yehowa, na ɔma n’ani sɔ dwumadi biara a ɛhyɛ ne nsa.
17, 18. (a) Sɛ yɛfom na yɛpa kyɛw na yɛde afoforo mfomso kyɛ wɔn a, ɛboa yɛn dɛn? (b) Afotusɛm bɛn na ɛwɔ Mmebusɛm 6:1-5?
17 Yɛne afoforo ntam. Nnipa pii wɔ hɔ a kyɛwpa yɛ wɔn yaw sɛ kuru. Nanso Onyankopɔn asomfo yɛ wɔn ho akumaa, enti wɔfom a, wogye tom pa kyɛw. Afoforo nso fom wɔn a, wɔde kyɛ wɔn. Ahomaso toto nnipa ntam na ɛpaapae wɔn mu, nanso yɛde mfomso kyɛ a, ɛde asomdwoe ba asafo no mu.
18 Nneɛma foforo nso wɔ hɔ a ɛho behia sɛ ‘yɛbrɛ yɛn ho ase’ na yɛpa ho kyɛw. Ɛho nhwɛso bi ni: Yɛmfa no sɛ yɛne obi ayɛ nhyehyɛe nanso biribi nti yɛantumi anni so. Ebetumi aba sɛ ɛnyɛ wo nkutoo na womaa nhyehyɛe no sɛee; onipa no nso ka ho bi. Nanso Kristoni a ɔbrɛ ne ho ase begye atom sɛ wafom na wapa kyɛw.—Monkenkan Mmebusɛm 6:1-5.
19. Dɛn nti na ɛsɛ sɛ yɛn ani sɔ afotu a Bible de ma sɛ yɛnyɛ yɛn ho akumaa no?
19 Sɛ yɛhwɛ afotu a Bible de ma yɛn sɛ yɛnyɛ yɛn ho akumaa no a, ɛka yɛn koma paa! Ɛtɔ bere bi a ebetumi ayɛ den sɛ yɛbɛyɛ yɛn ho akumaa. Nanso sɛ yɛkae sɛ Yehowa sõ sen yɛn koraa na ɛtena yɛn adwenem sɛ Yehowa ankasa brɛ ne ho ase a, ɛbɛka yɛn ma yɛabrɛ yɛn ho ase. Yɛyɛ saa a, Yehowa bebu yɛn sɛ yɛsom bo. Enti momma yɛn mu biara nyɛ ne ho akumaa.
^ nky. 5 Wɔasesa edin no bi.


text:
Bible Nsɛmmisa Ho Mmuae
Hena paa na odi wiase yi so?
Nnipa pii gye di sɛ nokware Nyankopɔn no na odi wiase yi so. Nanso, sɛ saa na ɛte a, wohwɛ a anka amanehunu bɛhyɛ asase so ma saa? (Deuteronomium 32:4, 5) Bible ma yehu sɛ ɔbɔnefo bi na ɔredi wiase so.
Ɛbaa no sɛn na ɔbɔnefo bi nyaa nnipa so tumi? Onyankopɔn bɔɔ nnipa no, ankyɛ na ɔbɔfo bi tew Onyankopɔn so atua. Saa ɔbɔfo no hyɛɛ nnipa baanu a wodi kan no kutupa sɛ wɔn nso wɔntew Onyankopɔn so atua. (Genesis 3:1-6) Nnipa baanu a wodi kan no tiee nea saa ɔbɔfo tuatewfo, Satan, ka kyerɛɛ wɔn no. Nea wɔyɛe no nti, wɔbɛhyɛɛ Satan tumi ase. Ade nyinaa so Tumfoɔ Nyankopɔn nkutoo ne obi a ɔfata sɛ odi nnipa so, nanso ɔnhyɛ nnipa sɛ wontie no. Mmom nea ɔpɛ ne sɛ, nnipa a wɔdɔ no befi wɔn pɛ mu atie no. (Deuteronomium 6:6; 30:16, 19) Awerɛhosɛm ne sɛ, wɔadaadaa nnipa dodow no ara ma wɔakodi nnipa baanu a wodi kan no asoɔden akyi.—Kenkan Adiyisɛm 12:9.
Hena na obeyi nnipa haw afi hɔ?
So Onyankopɔn bɛma Satan nniso bɔne no atena hɔ? Dabi! Nneɛma a Satan asɛe no nyinaa, Onyankopɔn nam Yesu so besiesie.
Onyankopɔn bɛma Yesu tumi ma wasɛe Satan. (Romafo 16:20) Ɛno akyi no, Onyankopɔn bedi nnipa nyinaa so. Ɔbɛhwɛ ama adesamma anya asetena a anigye ne asomdwoe wom; ɛno ne asetena a anka ɔpɛ sɛ nnipa nya.


text:
NYAN! May 2013 | Bɔ Wo Ho Ban Fi Nsɛmmɔnedi Ho!
Nnipa pii hu sɛ nsɛmmɔnedi ka ɔhaw akɛse a wɔrehyia no ho. Susuw nea wubetumi ayɛ de abɔ wo ho ban.
Wiase Nsɛm
Nsɛmti no bi ne: Atuo a bammɔfo a wɔwɔ wimhyɛn gyinabea agyigye, Asɔre ne Ɔman ntam agow wɔ Norway, ne aduan ho a ayɛ den wɔ India.
MMOA A WƆDE MA ABUSUA NO
Sɛnea Wobɛtete Wo Babun
Nteɛso yɛ nkyerɛkyerɛ. Bible nnyinasosɛm betumi aboa ma woakyerɛkyerɛ wo babun ma wayɛ osetie sen sɛ ɔbɛtew atua.
ASƐM A ƐDA SO
Bɔ Wo Ho Ban Fi Nsɛmmɔnedi Ho!
Wobɛyɛ dɛn abɔ wo ne w’adɔfo ho ban?
NSƐM A WOBISABISA
Yudani Bea Bi Kyerɛ Nea Enti a Ɔsan Susuw Ne Gyidi Ho Mu
Adanse bɛn na ɛmaa Racquel Hall gye dii sɛ Yesu ne Mesia a na ɔpɛ sɛ ohu no no?
ABAKƆSƐM
Kores Ɔkɛseɛ
Ná hena ne Kores, na nsɛm a ɛyɛ nwonwa bɛn na wɔka too hɔ bɛyɛ mfe 150 ansa na wɔrewo no?
BIBLE NO ADWENE
Sɛnea Onyankopɔn Te
So Onyankopɔn yɛ obi ankasa anaasɛ ɔyɛ honhom bi kɛkɛ a onni nipasu? Ɔkwan bɛn so na Onyankopɔn bɔɔ nnipa wɔ ne suban so?
WƆBƆE ANAA?
Posena Bi a N’akyi “Tumi Hu Ade”
Kenkan po mu posena bi ho nneɛma a ɛyɛ nwonwa ho asɛm.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Yesaia 34:1-17
34 Aman, mommra mmetie;+ amanaman,+ monyɛ aso. Asase ne ɛso nneɛma nyinaa ntie,+ wiase+ ne nea ɛwom nyinaa.+2 Yehowa bo afuw aman nyinaa,+ na n’abufuhyew wɔ hɔ ma wɔn asraafodɔm nyinaa.+ Ɔbɛsɛe wɔn, ɔbɛma wɔakum wɔn.+3 Wɔbɛtow wɔn a wɔakunkum wɔn no agu, na wɔn afunu bɛbɔn kankaankan;+ na wɔn mogya bɛhono mmepɔw.+4 Ɔsoro asafo nyinaa bɛporɔw.+ Na wɔbɛbobɔw ɔsoro+ sɛ nhoma mmobɔwee, na wɔn asafo bɛpo sɛnea bobe ahaban ne borɔdɔma a atwintwam po no.+5 “Me nkrante ano bɛfɔw+ wɔ ɔsoro. Hwɛ, ebesian aba Edom so,+ ɛbɛba nnipa a mabu wɔn atɛn ama ɔsɛe+ no so.6 Yehowa wɔ nkrante bi; ɛbɛnom mogya amee+ na srade afɔw ho twɔnn: adwennini ne mpapo mogya, adwennini asaabo ho srade.+ Yehowa wɔ afɔre bi bɔ wɔ Bosra, ne okunkɛse wɔ Edom+ asase so.7 Na ɛkoɔ+ ne wɔn bɛba, anantwinini nkumaa ne wɔn a wɔn ho yɛ den+ nyinaa; na mogya bɛdonnɔn wɔn asase na srade afɔw wɔn dɔte twɔnn.”+8 Yehowa wɔ akatua da,+ asotwe afe a obedi ama Sion.+9 Ne nsuten bɛdan kootaa na ne dɔte adan sufre, na n’asase bɛyɛ sɛ kootaa a ɛrehyew.+10 Anadwo oo, anɔpa oo, ɛrennum, na ne wusiw bɛkɔ soro daa.+ Kurow no bɛwo ayɛ kesee wɔ awo ntoatoaso nyinaa mu,+ na obiara rentwam wɔ hɔ da.+11 Na pokupoku ne kɔtɔkɔ begye hɔ afa, na patu asotenten ne kwaakwaadabi bɛtena hɔ;+ na ɔde ɔsɛe susuhama+ ne amamfoyɛ prumo bɛto so.12 N’adehye no mu biara nni hɔ a wɔde no bedi hene, na n’abirɛmpɔn nyinaa bɛyera koraa.+13 Nsɔe befifi n’abantenten so, na nsasono ne kokora afifi n’abannennen mu.+ Ɔbɛyɛ sakraman asoɛe+ ne sohori adiwo.+14 Ɛhɔ na sare so mmoa ne mmoa a wɔpa so behyia, na adaemone abirekyi*+ besu afrɛ ne yɔnko. Anadwoboa bɛba abedwudwo ne ho na ɔde hɔ ayɛ n’ahomegyebea.+15 Ɛhɔ na ɔkyereben ayɛ ne buw atow ne nkesua, na ɛhɔ na obesow na waboaboa ne mma ano wɔ ne nwini ase. Yiw, ɛhɔ na asansa+ behyia, obiara ne ne hokafo.16 Monhwehwɛ Yehowa nhoma+ mu na monkenkan no den: biako mpo nyerae;+ obiara nni hɔ a onni ɔhokafo, efisɛ Yehowa ankasa ano na aka,+ na ne honhom na aboa wɔn ano.+17 Ɔno na wabɔ ntonto ama wɔn, na n’ankasa ne nsa na ɛde susuhama asusuw ama wɔn.+ Ɛbɛyɛ wɔn agyapade na wɔatena hɔ daa, awo ntoatoaso kosi awo ntoatoaso.


text:
Nhyehyɛe Pa Sow Aba Pa
María Isabel yɛ ɔdawurubɔfo kumaa a ɔde nsi ne ahokeka yɛ ne som adwuma. Ɔte San Bernardo wɔ Chile wɔ South America. Ɔne n’abusuafo yɛ Mapuchefo, na wɔde anigye reboa ma wɔatew asafo wɔ Mapuche kasa mu. Kasa yi ara na wɔsan frɛ no Mapudungun.
Bere a ɛrebedu so ma wɔakae Kristo wu no, wɔde amanneɛbɔ mae sɛ wɔbɛyɛ dwumadi no wɔ Mapudungun kasa mu. Wɔkae mpo sɛ wɔatintim nkrataa 2,000 wɔ saa kasa no mu a wɔde bɛto nsa afrɛ nkurɔfo aba Nkaedi no ase. María Isabel tee saa no, ɛkaa ne koma ma osusuw asɛm no ho yiye. Dɛn na obetumi ayɛ aboa? Ɔkaee sɛ mmofra bi tumi dii wɔn sukuufo ne akyerɛkyerɛfo adanse. Ɔne n’awofo susuw ho, na wɔkae sɛ María Isabel mpɛ kwan a ɔbɛfa so akyekyɛ nsato nkrataa no wɔ sukuu mu. Dɛn na ɛbaa n’adwenem sɛ ɔbɛyɛ?
Nea edi kan no, María Isabel srɛɛ sukuu mpanyimfo no sɛ wɔmma no kwan na ɔmfa nsato krataa no biako mfam sukuu no abɔnten pon kɛse no ho. Wɔmaa no kwan sɛ ɔmfa bi mmɔ hɔ na mpo wɔkamfoo no sɛ watumi anya adwene a ɛte saa. Da bi anɔpa bi mpo de, sukuu panyin no ankasa kaa krataa no ho asɛm kyerɛɛ sukuufo no nyinaa wɔ akasam afiri so!
Afei María Isabel srɛe sɛ anka wɔmma no kwan na ɔnkɔ sukuu dan biara mu ne sukuufo no nkɔkasa. Akyerɛkyerɛfo no maa no kwan. Ɔdan biara a ɔbɛkɔ mu no, obisa sɛ Mapuchefo bi wɔ hɔ anaa. Ɔkae sɛ: “Na misusuw sɛ gyama Mapuchefo 10 anaa 15 bi na wɔwɔ sukuu hɔ nyinaa, nanso sɛɛ wɔboro saa koraa. Miwiei no, na makyekyɛ nsato nkrataa no 150!”
‘NA OSUSUW SƐ ƆPANYIN BI NA ƆREBEHYIA NO’
Maame bi huu krataa no wɔ sukuu pon no ho, na ɔkae sɛ ɔpɛ obi abisa no dwumadi no ho nsɛm. Wo de, hwɛ sɛnea maame yi ho bedwiriw no bere a wɔfrɛɛ abeawa a wadi mfe du begyinaa n’anim no! María Isabel kae sɛ: “Na ɔbea no susuw sɛ ɔpanyin bi na ɔrebehyia no.” María Isabel maa maame no nsato krataa no bi na ɔkyerɛkyerɛɛ mu kyerɛɛ no. Afei ɔkae sɛ maame no mfa n’address mma no na ɔne n’awofo bɛba abɛsra no aka Onyankopɔn Ahenni ho nsɛm pii akyerɛ no. Adawurubɔfo 20 na wɔde Mapudungun kasa reka asɛm no wɔ asasesin a wɔka saa kasa no wom mu. Enti hwɛ sɛnea wɔn ani begye bere a maame no ne Mapuchefo foforo 26 bɛkaa wɔn ho wɔ Nkaedi no ase! Seesei saa kuw no abɛyɛ asafo.
Enti woyɛ ɔpanyin oo, woyɛ abofra oo, wubetumi asuasua abeawa yi na woatumi afa kwan bi so ato nsa afrɛ wo sukuufo anaa w’adwumamfo aba Nkaedi anaa baguam kasa anaa ɔmantam nhyiam ase. Wubetumi ayɛ nhwehwɛmu wɔ yɛn nhoma ahorow mu na woahu ɔkwan a wobɛfa so ayɛ saa. Bio nso bɔ Yehowa mpae na ɔmfa ne honhom kronkron no mmoa wo na wunnya akokoduru mfa nka ne ho asɛm. (Luka 11:13) Sɛ woyɛ saa a, wubehu sɛ nhyehyɛe pa a ɛte saa bɛsow aba pa ma wo ho adwiriw wo na ahyɛ wo nkuran.


text:
Abusua Som
—Wobɛyɛ Dɛn Ama Ayɛ Anika?
Agya bi a ɔwɔ Brazil kae sɛ: “Sɛ yɛreyɛ abusua som a, ɛtɔ da a, etumi yɛ yɛn dɛ ara ma sɛ mamma yɛantwa so a, yebehu na akowie dasum.” Agya bi a ɔwɔ Japan wɔ abarimaa a wadi mfe du. Ɔno nso kae sɛ wɔreyɛ abusua som a, ɛkaa ne ba no nko a, anka wɔrempɔn da. Adɛn ntia? Agya no kae sɛ: “Adesua no yɛ anika, enti ɛyɛ no dɛ.”
Nanso nokwasɛm ne sɛ ɛnyɛ mmofra nyinaa na abusua som yɛ wɔn dɛ saa. Mmofra bi wɔ hɔ mpo a, wɔn ani nnye ho. Adɛn ntia? Nea agya bi a ɔwɔ Togo kae ne sɛ: “Ɛnsɛ sɛ Yehowa som yɛ tayoo.” Sɛ abusua som yɛ tayoo a, ebia na efi sɛnea wɔyɛ no. Mmusua pii ahu sɛ abusua som betumi ayɛ anigye bere te sɛ Homeda bere. Yesaia kae sɛ Homeda yɛ “ahurusidi.”
Agyanom a wɔyɛ Kristofo ahu sɛ, sɛ wobetumi ayɛ abusua som ma obiara ani agye a, ɛnsɛ sɛ ɛyɛ kyenkyenee. Ralf wɔ mmabea baasa ne ɔbabarima biako. Ɔkae sɛ, sɛ wɔreyɛ abusua som a, wɔnyɛ no sɛ adesua denneennen, mmom wɔbɔ nkɔmmɔ ma obiara kyerɛ n’adwene kama. Ɛwom, ɛtɔ da a ɛnyɛ mmerɛw sɛ adesua no bɛyɛ anika na obiara ani agye ho. Ɛna bi kae sɛ: “Me yam a, anka daa mitumi yɛ abusua som ma ɛyɛ anigye. Nanso ɛtɔ da a, na mabrɛ.” Sɛ saa na wo tebea te a, dɛn na ɛbɛboa wo?
YƐ FAKAA NA DANNAN MU
Agya bi a ɔwɔ Germany wɔ mma baanu. Ɔkae sɛ: “Ɛsɛ sɛ yɛyɛ fakaa.” Natalia yɛ ɛna a ɔwɔ mma baanu. Ɔno nso kae sɛ: “Yɛdannan nea yesua no mu, dannan mu, dannan mu. Ɛno ne ade a ɛboa yɛn abusua no paa.” Sɛ mmusua pii reyɛ abusua som a, wonsua ade biako. Wɔyɛ eyi kakra, na wɔayɛ eyi kakra. Cleiton yɛ agya a ɔwɔ Brazil; ɔwɔ mmabun baanu. Ɔkae sɛ: “Sɛ yɛdannan adesua no mu a, ɛma ɛyɛ anika na obiara de ne ho hyɛ mu.” Mmusua bi wɔ hɔ a, mmofra no bi anyin koraa sen wɔn nuanom, enti awofo no betumi akyekyɛ adesua no mu ahwɛ nea ɛbɛboa abofra biara. Sɛ awofo hwɛ nea ɛbɛboa abofra biara na wogyina so paw nea wobesua ne ɔkwan a wɔbɛfa so ayɛ adesua no a, abusua no muni biara benya so mfaso.
Dɛn na mmusua bi yɛ de dannan wɔn abusua som mu? Ebinom rebefi ase a, wɔto dwom yi Yehowa ayɛ. Juan a ɔwɔ Mexico kae sɛ: “Sɛ yɛto dwom a, ɛkanyan obiara ma ɔde n’adwene ne ne koma nyinaa kɔ adesua no so.” Juan ne n’abusua paw nnwom a ɛne nea wobesua no bɛkɔ.
Nea mmusua bi yɛ ne sɛ wobom kenkan Bible. Ɛyɛ a wɔkyekyɛ akenkan no ma obiara kan bi. Wɔyɛ no sɛ drama. Enti sɛ edu Bible mu nipa bi so a, na obi akenkan; edu foforo so a na obi foforo akenkan. Agya bi a ɔwɔ Japan kae sɛ bere a edi kan a n’abusua kenkan Bible no saa no, wanhu so. Nanso sɛ ne mma baanu no hwɛ nea wɔne wɔn awofo no nyinaa abom reyɛ a, na wɔn ani agye sɛ. Mmusua bi mpo deɛ nea wɔyɛ ne sɛ, sɛ wɔhwɛ Bible mu asɛm bi a na wɔde ayɛ drama. Agya bi wɔ South Africa a wɔfrɛ no Roger; ɔwɔ mmarimaa baanu. Ɔkae sɛ: “Mmofra taa hu nneɛma bi wɔ Bible mu a yɛn a yɛyɛ awofo mpo nhu.”
Ɔkwan foforo a mubetumi asakra abusua som mu ne sɛ mobɛbom ayɛ biribi. Mubetumi ahwɛ Noa adaka no anaa Solomon asɔrefie no so ayɛ bi. Sɛ moyɛ biribi a ɛte saa a, ɛho behia sɛ moyɛ nhwehwɛmu. Abusua bi a wɔwɔ Asia yɛɛ biribi a ɛte saa. Nea wɔyɛe ne sɛ awofo no ne wɔn babea a wadi mfe anum ne ne nanabea tenaa wɔn asa so hwɛɛ ɔsomafo Paulo asɛmpatrɛw akwantu no de hyehyɛɛ agorɔ bi wɔ pon so. Mmusua bi nso de Exodus nhoma no mu nsɛm adi agorɔ a ɛte saa ara. Donald wɔ Togo; wadi mfe 19. Ɔkae sɛ: “Ɛyɛ a yɛdannan abusua som mu, enti ama ayɛ dɛ na mihu sɛ anigye nso aba yɛn abusua no ankasa mu.” Wohwɛ a, dɛn na wo nso wo ne w’abusua betumi abom ayɛ ma ayɛ anika?
MUNSIESIE MO HO YIYE
Ɛwom, sɛ wodannan abusua som mu na woyɛ fakaa a, ɛma adesua no yɛ anika, nanso sɛ mubenya adesua no so mfaso paa a, gye sɛ obiara siesie ne ho yiye. Mmofra de, ɛnkyɛ na wɔabrɛ, enti sɛ agya no rehwɛ nneɛma a wobesua a, ɛsɛ sɛ odwen ho yiye na n’ankasa gye bere sua paa. Nea agya bi kae ne sɛ: “Sɛ midi kan siesie me ho yiye a, ɛma obiara nya adesua no so mfaso kɛse.” Agya bi a ɔwɔ Germany nso di kan ka nea abusua no besusuw ho kyerɛ wɔn koraa ansa na adu so. Yɛnkɔ Benin nso nkɔhwɛ agya bi a ɔwɔ mma baasia. Ɛtɔ da a ɔde asafo DVD yɛ abusua som. Nea ɔyɛ ne sɛ, ɔde DVD no ho nsɛmmisa ma abusua no ansa na adesua no adu so. Nokwasɛm ne sɛ, sɛ abusua som betu mpɔn a, worentumi nkɔ nnyaw ahosiesie.
Sɛ abusua no mufo di kan hu nea wobesua a, wobetumi abɔ ho nkɔmmɔ nnawɔtwe no mu nyinaa. Ɛba saa a, wɔn ho bɛpere wɔn sɛ da no bedu. Sɛ obiara wɔ biribi a ɔrekɔyɛ ho nhwehwɛmu a, obebu no sɛ ɛyɛ ɔno ankasa abusua som.
MONYƐ NO DAA
Mmusua pii wɔ hɔ a, wɔn dadwen kɛse paa ne sɛ wɔbɛyɛ abusua som daa.
Agyanom bebree de nnɔnhwerew pii yɛ adwuma ansa na wɔn abusua nsa akɔ wɔn ano. Wo deɛ hwɛ agya bi a ɔwɔ Mexico. Ofi fie anɔpa nnɔnsia kɔhyɛ adwuma mu a, gye sɛ anadwo nnɔnwɔtwe ansa na waba fie. Ɛtɔ da bi a asafo mu dwumadi bi nti, ɛho behia sɛ mutu abusua som no hyɛ da.
Ɛno mpo no, ɛsɛ sɛ yesi nketekrakye sɛ yɛbɛyɛ abusua som no daa. Loïs yɛ mfe 11 abeawa a ɔte Togo. Ɔkae sɛ n’abusua asi wɔn bo sɛ wɔrentoto abusua som mu da. Nea ɔkae ni: “Ɛtɔ da a na biribi abɛbom, nanso yɛyɛ adesua no da no ara; twe na yɛtwe kɔ akyiri.” Nneɛma sɛɛ nti, dapɛn no fii ase ara na mmusua bi ayɛ wɔn abusua som. Enti sɛ biribi bɛbom a, wotumi tu hyɛ da foforo wɔ dapɛn no ara mu.
Edin “abusua som” no nko ara mpo kyerɛ sɛ ɛka ɔsom a yɛde ma Yehowa no ho. Enti wo ne w’abusua nyinaa mfa mo ‘ano mmɔ anantwinini afɔre’ mma Yehowa dapɛn biara. (Hos. 14:2) Momma abusua som no nyɛ anigye bere mma abusua no muni biara, efisɛ “Yehowa mu anigye ne mo abannennen.”


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Numeri 24:1-25
24 Bere a Balaam hui sɛ Yehowa pɛ sɛ ohyira Israelfo no, wankobisa biribiara antia wɔn bio+ sɛnea na ɔyɛ kan no,+ mmom ɔde n’ani kyerɛɛ sare so.2 Balaam maa n’ani so no, ohui sɛ Israelfo aboaboa wɔn ho ano mmusua mmusua+ tete wɔn ntamadan mu, na Onyankopɔn honhom baa no so.+3 Afei ɔkae wɔ anwensɛm+ mu sɛ:“Beor ba Balaam asɛm ni,Ɔbarima a osi pi a n’ani gu so,+4 Nea ɔtee Onyankopɔn anom asɛm+ no asɛm ni,Nea onyaa ade nyinaa so Tumfoɔ no ho anisoadehu+Bere a ɔrehwe ase a n’ani abue no:+5 O Yakob, hwɛ sɛnea wo tenabea yɛ fɛ fa; O Israel, hwɛ sɛnea wo ntamadan yɛ ahomeka fa!+6 Ɛtrɛw kɔ akyiri sɛ subon,+Te sɛ turo a ɛda nsu ho.+Ɛte sɛ pɛprɛ nnua a Yehowa atɛw,Te sɛ nkyeneduru a esisi nsu ho.+7 Nsu bu fa n’asuhina abien ho,Na n’aba wɔ nsu pii ho.+Ne hene+ bɛkorɔn asen Agag,+Na wɔbɛma n’ahenni so.+8 Onyankopɔn de no fi Egypt reba;Wɔba ahoɔhare so sɛ ɛkoɔ.+Ɔbɛwe aman a wɔhyɛ no so no nam,+Ɔbɛbobɔ wɔn nnompe mu,+ na ɔde n’agyan bebubu wɔn pasaa.+9 Obutuw fam, na ɔdaa hɔ sɛ gyata;Ɔte sɛ gyata, na hena na ɔbɛpɛ ne ho asɛm akonyan no?+Wobehyira wɔn a wohyira wo,+Na wɔbɛdome wɔn a wɔdome wo.”+10 Afei Balak bo fuw Balaam na ɔbɔɔ ne nsam+ ka kyerɛɛ Balaam sɛ: “Mefrɛɛ wo sɛ bɛbɔ m’atamfo dua+ ma me, nanso wode nhyira aguare wɔn mprɛnsa.11 Yɛ ntɛm kɔ nea wufi bae. Mekae sɛ mɛhyɛ wo anuonyam,+ nanso Yehowa asiw wo kwan, enti woannya anuonyam no.”12 Balaam nso bisaa Balak sɛ: “Manka ankyerɛ abɔfo a wosomaa wɔn no sɛ,13 ‘Sɛ Balak de ne fie a dwetɛ ne sika kɔkɔɔ ahyɛ mu mã ma me mpo a, merentumi mmu Yehowa asɛm so nyɛ biribiara. Papa oo, bɔne oo, mintumi mfa me pɛ nyɛ biribiara. Na nea Yehowa bɛka no na mɛka’?+14 Me de, merekɔ me man mu. Afei bra na menkyerɛ wo+ nea nkurɔfo yi de bɛyɛ wo man wɔ nna no awiei.”+15 Afei ɔkae wɔ anwensɛm+ mu sɛ:“Beor ba Balaam asɛm ni,Ɔbarima a osi pi a n’ani gu so asɛm ni,+16 Nea wate Onyankopɔn anom asɛm ni,+Onipa a ɔwɔ Ɔsorosoroni no ho nimdeɛ—Nea onyaa ade nyinaa so Tumfoɔ no ho anisoadehu,+Bere a ɔrehwe ase a n’ani gu so+ no, asɛm ni:17 Mehu no,+ nanso ɛnyɛ seesei;Mede m’ani behu no, nanso ɛnyɛ ha.Nsoromma+ bi bepue afi Yakob mu,Na ahempoma bi bɛsɔre Israel mu.+Obebubu Moab ti+Na ɔko mma nyinaa, ɔbɛsɛe wɔn tikora.18 Edom bɛyɛ agyapade,+Seir+ bɛyɛ n’atamfo agyapade,+Na Israel bɛda n’akokoduru adi.19 Yakob mu na obi befi akodi n’atamfo so,+Na obiara a ɔbɛka kurow no mu no, ɔbɛsɛe no.”+20 Bere a ohuu Amalek no, ɔtoaa n’anwensɛm no so kae sɛ:+“Amanaman no mu nea odi kan ne Amalek,+Nanso n’awiei bɛyɛ ɔsɛe.”+21 Na ohuu Kenifo+ no, ɔtoaa n’anwensɛm no so sɛ:“Wo tenabea gyina hɔ pintinn, na wo fie wɔ ɔbotan mu.22 Nanso obi bɛba abɛhyew Kain*+ dwerɛbee.Ɛbɛkyɛ akosi da bɛn bio na Asiria abɛsoa wo akɔ nkoasom mu?”+23 Na ɔtoaa n’anwensɛm no so kae sɛ:“Hwɛ, sɛ Onyankopɔn yɛ saa a, hena na obenya ne ti adidi mu?+24 Ahyɛn befi Kitim+ mpoano aba,Na wobedi Asiria ani,+Na wobedi Eber ani ankasa.Nanso ɔno nso sɛe bɛba.”25 Afei Balaam sɔree, na ɔsan kɔe,+ na Balak nso faa ne kwan.


text:
ƆWƐN-ABAN February 2015 | Nea Ɛbɛma W’ani Agye W’adwuma Ho
Nnipa pii pɛ adwuma, na wɔhunu sɛ mfasoɔ wɔ so paa. Ɛdeɛn na aboa wɔn ama wɔanya adwuma ho adwempa?
ASƐM A ƐDA SO
Adwumaden
—Ɛho Hia?
Nnipa pii adwene yɛ wɔn sɛ adwuma a ɛba fam mfata wɔn. Nanso nnipa pii wɔ hɔ a, wɔpɛ adwuma. Ɛdeɛn na aboa wɔn ama wɔanya akomatɔyam wɔ nnwuma a wɔyɛ mu?
ASƐM A ƐDA SO
Nea Ɛbɛma W’ani Agye Adwumaden Ho
Hwɛ Bible mu afotuo a ɛbɛma woanya anigyeɛ ne akomatɔyam wɔ w’adwuma ho.
YEHOWA DANSENI BI NE OBI BƆ NKƆMMƆ
Adɛn Nti na Ɛsɛ sɛ Woyɛ Bible Mu Nhwehwɛmu?
Ɛwom sɛ wɔtwerɛɛ Bible no akyɛ deɛ, nanso mfasoɔ da so ara wɔ so ma yɛn nnɛ. Ɔkwan bɛn so na Bible mu afotuo bɛtumi aboa wo wɔ biribiara mu?
BIBLE TUMI SESA NNIPA
Bible mu mmuaeɛ a emu da hɔ maa me koma tɔɔ me yam
Ernest Loedi nyaa nsɛmmisa a ɛho hia paa no ho mmuaeɛ. Mmuaeɛ a emu da hɔ a ɛwɔ Bible mu ama wanya daakye ho anidasoɔ ankasa.
SUASUA WƆN GYIDI
“Ɛnyɛ Onyankopɔn na Ɔkyerɛ Daeɛ Ase?”
Dɛn na ɛmaa Yosef de akokoɔduro kyerɛɛ Egypt nsahyɛfoɔ panin no, paanootofoɔ panin no, ne Farao daeɛ no ase? Ɛyɛɛ dɛn na Yosef firii afiase hɔ kɔɔ ahemfie prɛko pɛ?
Bible Nsɛmmisa Ho Mmuaeɛ
Sɛ aban baako na ɛdi wiase nyinaa so a, hwɛ asomdwoeɛ ne ahotɔ a yɛbɛnya. Dɛn na ɛma yɛgye di sɛ Onyankopɔn de aban a ɛte saa bɛba. Hwan na ɔfata paa sɛ ɔdi saa aban no so?
Nneɛma Foforo a Ɛwɔ Wɛbsaet Ha
Bible Yɛ Nhoma a Nnipa Nyansa Ahyɛ Mu Ma Anaa?
Bible ka ɛno ara ho asɛm. Kenkan ɔfã yi, na wobɛhu nea ɛka.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
1 Samuel 25:1-44
25 Ɛbae sɛ Samuel+ wui, na Israel nyinaa boaboaa wɔn ho ano besũũ+ no, na wosiee no ne fie nkyɛn wɔ Rama.+ Na Dawid sɔree, na osian kɔɔ Paran sare so.+2 Ɔbarima bi tenaa ase wɔ Maon+ a n’adwuma wɔ Karmel.*+ Ná ɔbarima no yɛ onipa kɛse paa; ná ɔwɔ nguan mpem abiɛsa ne mmirekyi apem, na na ɔretwitwa ne nguan ho+ wɔ Karmel.3 Ɔbarima no din de Nabal,+ na ne yere din de Abigail.+ Ná ne yere no nim nyansa+ yiye na ne ho nso yɛ fɛ, na ne kunu de, na n’asɛm yɛ den na ne nneyɛe nye;+ ná ɔyɛ Kaleb+ aseni.4 Na Dawid tee wɔ sare so hɔ sɛ Nabal retwitwa ne nguan ho nhwi.+5 Enti Dawid somaa mmerante du, na Dawid ka kyerɛɛ mmerante no sɛ: “Monkɔ Karmel, Nabal nkyɛn na munkobisa sɛnea ne ho te,+ me din mu.6 Mokɔ a, monka nkyerɛ me nua no sɛ, ‘Ensi wo yiye,+ na ensi wo fie ne nea wowɔ nyinaa yiye.7 Mate sɛ woretwitwa nguan ho. Yɛne wo nguanhwɛfo no ara na ɛtenae.+ Yɛampoopoo wɔn,+ na nna a wɔde tenaa Karmel nyinaa, wɔn biribiara anyera.8 Bisa w’ankasa mmarima no, na wɔbɛka akyerɛ wo, na ma me mmarima no nnya w’anim dom, efisɛ yɛaba da pa. Enti yɛsrɛ wo, nea wo nsa bɛka biara, fa ma wo nkoa ne wo ba Dawid.’”+9 Ɛnna Dawid mmarima no kɔe, na wɔkɔkaa nsɛm yi nyinaa kyerɛɛ Nabal wɔ Dawid din mu, na wɔtwɛnee.10 Nanso Nabal buaa Dawid nkoa no sɛ: “Hena ne Dawid,+ na hena ne Yese ba no? Nnansa yi, nkoa a wɔaguan afi wɔn wuranom nkyɛn adɔɔso.+11 Memfa m’aduan+ ne me nsu ne me nam a makum atwitwa ama me nguan ho twitwafo no mma mmarima a minnim faako a wofi mpo?”+12 Ɛnna Dawid mmarima no dan wɔn ho sii kwan so, na wɔsan kɔe kɔkaa nsɛm yi nyinaa kyerɛɛ no.13 Ɛhɔ ara na Dawid ka kyerɛɛ ne mmarima no sɛ: “Obiara mfa ne nkrante mmɔ n’asen!”+ Enti obiara faa ne nkrante bɔɔ n’asen, na Dawid nso de ne nkrante bɔɔ n’asen. Na wodii Dawid akyi, mmarima bɛyɛ ahanan, na ahanu tenaa wɔn nneɛma ho.+14 Nso ná mmarima no biako akɔka akyerɛ Nabal yere Abigail sɛ: “Hwɛ, Dawid tuu abɔfo fi sare so behyiraa yɛn wura, nanso wateɛteɛ wɔn ayeyaw wɔn.+15 Mmarima no yɛɛ yɛn yiye sɛ, na wɔampoopoo yɛn, na nna a yɛne wɔn nantew wuram no nyinaa, yɛn biribiara anyera.+16 Wɔyɛe sɛ ɔfasu+ wɔ yɛn ho awia ne anadwo, nna a yɛne wɔn wɔ hɔ rehwɛ nguan no nyinaa.17 Na afei hwɛ na hu nea wobɛyɛ, na mmusu na ɛrebɛba+ yɛn wura ne ne fie nyinaa so, efisɛ ɔyɛ ɔbarima huhuni+ a obi ntumi nkasa nkyerɛ no.”18 Ɛhɔ ara na Abigail+ yɛɛ ntɛm faa paanoo ahanu ne bobesa+ nsuhina abien ne nguan anum a wɔasiesie,+ ne nkyewe+ susukora anum, ne bobe tetare+ ɔha, ne borɔdɔma aba a wɔabɔ no atɔwatɔw+ ahanu, na ɔde soaa mfurum.19 Ɛnna ɔka kyerɛɛ ne mmerante no sɛ: “Monsen nni me kan,+ na midi mo akyi.” Na ne kunu Nabal de, wanka hwee ankyerɛ no.20 Na ɛbae sɛ bere a ɔte afurum no so+ resian bepɔw no ahintawee mu no, ɔnkɔhwɛ a Dawid ne ne mmarima na wɔresian ba yi. Enti okohyiaa wɔn.21 Dawid de, na waka sɛ: “Ɔbrɛ na mabrɛ agu kwa sɛ mebɔɔ oyi nneɛma nyinaa ho ban sare no so; nea ɔwɔ nyinaa mu biako mpo anyera,+ nanso hwɛ, bɔne na ɔde retua papa a meyɛe so ka.+22 Sɛ ebedu anɔpa+ na magyaw ɔbarima+ bi wɔ ne fie a, Onyankopɔn ntua Dawid atamfo ka na ɔmfa bi nka ho.”+23 Bere a Abigail huu Dawid ara pɛ, ɔyɛɛ ntɛm si fii afurum no so, na ɔkotow Dawid anim na ɔde n’anim butuw fam.+24 Afei ɔhwee ne nan ase+ kae sɛ: “O me wura, ma asodi no mmra me so+ mmom; mesrɛ wo, ma w’afenaa nkasa w’asom,+ na tie w’afenaa asɛm.25 Mesrɛ wo, mma me wura mmfa ne koma nnkɔ ɔbarima huhuni+ Nabal yi so, na sɛnea ne din te no saa na ɔte. Ne din de Nabal, na agyimisɛm ne no na ɛte.+ W’afenaa de, manhu me wura mmarima a wosomaa wɔn no.26 Enti me wura, sɛ́ Yehowa te ase+ na wo kra nso te ase yi,+ Yehowa ayi wo afi mu+ na woammedi mogya ho fɔ,+ sɛ wode w’ankasa wo nsa bɛtɔ were.+ Na ma w’atamfo ne wɔn a wɔpɛ me wura bɔne no nyɛ sɛ Nabal.+27 Na akyɛde+ a w’afenaa de abrɛ me wura yi, fa ma mmerante a wodi me wura anammɔn akyi+ no.28 Enti mesrɛ wo, fa w’afenaa+ bɔne kyɛ no, na Yehowa bɛkyekye daa fie+ ama me wura efisɛ Yehowa ko na me wura reko;+ bɔne de, wɔrenhu bi wo ho wo nna nyinaa.+29 Na sɛ onipa sɔre tiw wo na ɔhwehwɛ wo kra a, Yehowa wo Nyankopɔn+ bɛkyekyere me wura kra wɔ nkwa bɔtɔwa+ mu, ne nkyɛn; nanso w’atamfo kra de, ɔbɛtow no sɛ ade a efi ataabo+ mu.30 Na ɛbɛba sɛ Yehowa bɛyɛ papa a waka wɔ me wura ho no nyinaa, enti ɔbɛyɛ wo Israel so panyin.+31 Mma me wura nnhwie mogya nngu kwa,+ na w’ankasa woamfa wo nsa antɔ were+ anyɛ biribi anhaw w’ahonim, na anto me wura koma hintidua. Yehowa bɛyɛ me wura yiye, na ɛyɛ a kae+ w’afenaa.”32 Ɛnna Dawid ka kyerɛɛ Abigail sɛ: “Nhyira nka Yehowa, Israel Nyankopɔn+ a ɔsomaa wo behyiaa me nnɛ yi!33 Nhyira nka wo nyansa,+ na nhyira nka wo sɛ woayi me afi mogya ho afɔdi+ mu na m’ankasa mamfa me nsa antɔ were.+34 Na sɛ́ Yehowa, Israel Nyankopɔn a wamma manyɛ wo bɔne+ no nso te ase yi, sɛ woanyɛ ntɛm ammehyia me+ a, anka ade bɛkye anɔpa no na ɛnkaa Nabal fie ɔbarima+ biako mpo.”35 Ɛnna Dawid gyee nea ɔde brɛɛ no no ne nsam, na ɔka kyerɛɛ no sɛ: “Foro kɔ wo fie asomdwoe mu.+ Hwɛ, matie wo nne, na mahwɛ w’anim.”+36 Akyiri yi Abigail baa Nabal nkyɛn, na ɔbɛtoe sɛ watow pon wɔ fie te sɛ ɔhene bi pon,+ na Nabal ani agye ne komam, na wabow+ titaa; na wanka asɛm ketewa anaa kɛse bi ankyerɛ ne kunu kosii sɛ ade kyee.37 Na ɛbae sɛ ade kyee anɔpa a nsã no atetew Nabal ani so no, ne yere kaa nsɛm yi kyerɛɛ no, na ne koma+ wui ne mu, na ɔyɛe sɛ ɔbo.38 Ɛno akyi bɛyɛ dadu no, Yehowa bɔɔ+ Nabal ma owui.39 Dawid tee sɛ Nabal awu, na ɔkae sɛ: “Nhyira nka Yehowa a wadi m’asɛm+ ayi m’ahohora+ na wayi me afi Nabal nsam na wamma n’akoa anyɛ bɔne,+ na Yehowa ama Nabal bɔne adan agu n’atifi!”+ Na Dawid somae sɛ wɔnkɔka nkyerɛ Abigail sɛ ɔbɛware+ no.40 Enti Dawid nkoa no kɔɔ Abigail nkyɛn wɔ Karmel, na wɔne no kɔkasae sɛ: “Dawid asoma yɛn wo nkyɛn sɛ ɔrebɛfa wo aware.”41 Ɛhɔ ara na ɔsɔre bɔɔ ne mu ase, na ɔde n’anim butuw fam+ kae sɛ: “W’afenaa ni, na mɛyɛ abaawa ahohoro me wura+ nkoa nan ho.”+42 Ɛnna Abigail+ yɛɛ ntɛm sɔree, na ɔtenaa+ afurum so, na ne mmaawa baanum dii n’akyi, na osiim ne Dawid abɔfo no kɔe, na ɔbɛyɛɛ ne yere.43 Ná Dawid afa Ahinoam+ a ofi Yesreel+ nso, na mmea baanu no nyinaa bɛyɛɛ ne yerenom.+44 Saul de, na ɔde ne babea Mikal,+ Dawid yere no ama Lais ba Palti+ a ofi Galim+ no aware.
Ase Hɔ Nsɛm
^ Ɛyɛ Yuda bepɔw so kurow a ɛda Hebron anafo; ɛsono Bepɔw Karmel.


text:
Nsɛm a Yebetumi Aka
ƆWƐN-ABAN
Asɛmmisa: Sɛ wohwɛ a, asɛm yi betumi aba mu da bi?
Kyerɛwsɛm: Adi 21:3, 4
Wubetumi Aka Sɛ: Ɔwɛn-Aban yi ma yehu sɛnea Onyankopɔn bɛma saa bɔhyɛ no aba mu, ne nea ebetumi ama woanya.
ƆWƐN-ABAN (akyi)
Asɛmmisa: Mesrɛ wo, hwɛ asɛmmisa yi. [Fa asɛmmisa a edi kan no kyerɛ no, na twe adwene si ɛho mmuae a ɛwɔ kratafa 16 no so.] Wo nso ɛ?
Kyerɛwsɛm: Dw 83:18
Wubetumi Aka Sɛ: Nhoma yi bɛma woahu nea Bible san ka fa Onyankopɔn din ho.
BIBLE KYERƐKYERƐ
Asɛmmisa: Ebinom adwene yɛ wɔn sɛ Onyankopɔn na odi wiase so. Nanso wunim sɛ Bible no nka saa?
Kyerɛwsɛm: 1Yo 5:19
Wubetumi Aka Sɛ: Wubehu nea Bible no ka pefee wɔ asɛm yi ne afoforo pii ho wɔ nhoma yi mu.
KYERƐW NEA W’ANKASA WOBƐKA
Hwɛ nsɛm a yebetumi aka no so na wo ankasa kyerɛw nea wobɛka.


text:
Adesua 103: Ɔkɔɔ Ɔdan a Wɔatom Mu
BERE a Petro ne Yohane fii ɔda a wosiee Yesu wɔ mu no so no, ɛkaa Maria nkutoo wɔ hɔ. Ofii ase sui. Afei ɔbɔɔ ne mu ase hwɛɛ mu, sɛnea yehui wɔ mfonini biako no mu no. Ohuu abɔfo baanu wom! Wobisaa no sɛ: ‘Dɛn nti na woresũ?’
Maria buae sɛ: ‘Wɔafa me Wura, na minnim faako a wɔde no akɔto.’ Afei Maria dan ne ho, na ohuu ɔbarima bi. Obisaa no sɛ: ‘Hena na wohwehwɛ no?’
Maria susuwii sɛ ɔbarima no ne turom hɔ hwɛfo no, na ebia ɔno na wayi Yesu amũ no afi hɔ. Enti ɔka kyerɛɛ no sɛ: ‘Sɛ woafa no afi ha a, kyerɛ me baabi a wode no akɔto.’ Nanso na ɔbarima no yɛ Yesu. Na wafa nipadua a Maria ntumi nhu no. Nanso bere a ɔbɔɔ Maria din frɛɛ no no, ohui sɛ ɛyɛ Yesu. Enti otuu mmirika kɔka kyerɛɛ asuafo no sɛ: ‘Mahu Awurade!’
Akyiri yi, saa da no ara, bere a asuafo baanu nam rekɔ akuraa bi a wɔfrɛ no Emaus ase no, ɔbarima bi bɛkaa wɔn ho. Na asuafo no werɛ ahow efisɛ wɔakum Yesu. Nanso bere a wɔnam rekɔ no, ɔbarima no kyerɛkyerɛɛ wɔn nneɛma pii fii Bible mu a ɛmaa wɔn werɛ kyekyee. Akyiri yi, bere a wɔsoɛɛ baabi redidi no, asuafo no hui sɛ ɔbarima no yɛ Yesu. Afei Yesu yerae, na asuafo baanu no yɛɛ ntɛm san kɔɔ Yerusalem sɛ wɔkɔbɔ asomafo no amanneɛ.
Bere a eyi rekɔ so no, Yesu yii ne ho adi kyerɛɛ Petro nso. Afoforo no nso ho peree wɔn bere a wɔtee no. Na asuafo baanu yi kɔɔ Yerusalem kohuu asomafo no. Wɔkaa sɛnea Yesu yii ne ho adi kyerɛɛ wɔn wɔ kwan no so no ho asɛm. Na bere a wogu so reka eyi ho asɛm no, wunim anwonwade a esii?
Hwɛ mfonini no. Yesu bepuee dan mu hɔ ankasa, ɛwom sɛ na wɔato pon no mu de. Anigye bɛn ara na asuafo no nyae! So ɛno nyɛ anigye da anaa? Wubetumi akan mpɛn dodow a Yesu ayi ne ho adi akyerɛ n’akyidifo de bedu saa bere yi? Wunyaa mpɛn anum?
Na ɔsomafo Toma nni hɔ bere a Yesu bae no. Enti asuafo no ka kyerɛɛ no sɛ: ‘Yɛahu Awurade!’ Nanso Toma kae sɛ gye sɛ ɔno ankasa hu Yesu na wagye adi. Nnawɔtwe akyi no asuafo no hyiaa ɔdan bi mu bio a na wɔato pon no mu, na saa bere yi de na Toma ka wɔn ho. Mpofirim ara Yesu puee dan mu hɔ. Afei de Toma gye dii.
Yohane 20:11-29; Luka 24:13-43.
Nsɛmmisa
- Dɛn na Maria ka kyerɛɛ ɔbarima bi a osusuwii sɛ ɔyɛ turom hɔ hwɛfo no, nanso dɛn na ɛma ohui sɛ ɛyɛ Yesu ankasa?
- Dɛn na asuafo baanu a wɔnam rekɔ akuraa bi a wɔfrɛ no Emaus no hui?
- Anwonwade bɛn na esii bere a asuafo baanu no reka akyerɛ asomafo no sɛ wɔahu Yesu no?
- Mpɛn ahe na Yesu ayi ne ho adi akyerɛ n’akyidifo no?
- Dɛn na Toma kae bere a ɔtee sɛ asuafo no ahu Awurade no, nanso dɛn na esii wɔ nnawɔtwe akyi?
Nsɛmmisa foforo
- Kenkan Yohane 20:11-29.
So na Yesu reka wɔ Yohane 20:23 sɛ wɔama nnipa tumi sɛ wɔmfa bɔne nkyɛ? Kyerɛkyerɛ mu. (Dw. 49:2, 7; Yes. 55:7; 1 Tim. 2:5, 6; 1 Yoh. 2:1, 2)
- Kenkan Luka 24:13-43.
Yɛbɛyɛ dɛn atumi asiesie yɛn koma ma agye Bible mu nokware atom? (Luka 24:32, 33; Esra 7:10; Mat. 5:3; Aso. 16:14; Heb. 5:11-14)


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Yesaia 8:1-22
8 Yehowa ka kyerɛɛ me sɛ: “Hwehwɛ kyerɛwpon+ kɛse na fa ɔdesani kyerɛwdua kyerɛw so sɛ, ‘Maha-salal-has-bas.’*2 Na mɛma adansefo anokwafo+ adi ho adanse.+ Eyinom ne ɔsɔfo Uria+ ne Yeberekia ba Sakaria.”3 Afei mekɔɔ odiyifobea no ho, na onyinsɛnee, na ɔwoo ɔbabarima.+ Na Yehowa ka kyerɛɛ me sɛ: “To no din Maha-salal-has-bas,4 na ansa na abofra no betumi aka+ ‘Papa’ ne ‘Maame’ no, na wɔasoa Damasko ahode ne Samaria asade kɔ Asiria hene anim.”+5 Na Yehowa toaa so ka kyerɛɛ me sɛ:6 “Esiane sɛ nkurɔfo yi apo+ Siloa nsu+ a ɛsen bɔkɔɔ, na wodi Resin ne Remalia+ ba ho ahurusi nti,+7 hwɛ, Yehowa bɛma asubɔnten kɛse+ a emu nsu dɔɔso—Asiria hene+ ne n’anuonyam nyinaa+—atue aba wɔn so.+ Na obebu afa ne nsuka so na wayiri afa ne kɔn so nyinaa.8 Ɔbɛsen akɔfa Yuda na wayiri+ akodu ne kɔn mu pɛɛ.+ O Imanuel,+ sɛ ɔtrɛw ne ntaban mu a,+ ebedu w’asase ano nyinaa.”9 Munni bɔne na wommubu mo asinasin. Mo a mote asase so akyirikyiri,+ monyɛ aso ntie! Momma mo akode so+ na wommubu mo asinasin!+ Momma mo akode so na wommubu mo asinasin!10 Pɔw biara a mopɛ no, mommɔ, nanso ɛbɛsan!+ Asɛm biara a mopɛ no, monka, nanso ɛrennyina, efisɛ Onyankopɔn ka yɛn ho!+11 Eyi ne asɛm a Yehowa nam nsa dennen so aka akyerɛ me na mannantew ɔman yi kwan so:12 “Sɛ nkurɔfo yi ka sɛ ‘Atirisopam!’ a, monnka sɛ, ‘Atirisopam!’+ Na nea wosuro no munnsuro, na mommma ɛmmmɔ mo hu.+13 Asafo Yehowa, ɔno na mummu no kronkron,+ ɔno na munsuro no,+ ɔno na mo ho mpopo wɔ n’anim.”+14 Ɔbɛyɛ kronkronbea,+ nanso Israel afie abien no de, ɔbɛyɛ hintibo ne watiriw bo+ ama wɔn, na wayɛ afiri ama wɔn a wɔte Yerusalem nyinaa.+15 Na wɔn mu pii bɛwatiriw ahwe ase na wɔabubu, na wɔatɔ afiri mu ma ayi wɔn.+16 Kyekyere adanse no,+ sɔ mmara no ano wɔ m’asuafo mu!+17 Mɛtwɛn Yehowa+ a ɔde n’anim ahintaw Yakob fie no,+ na mede m’ani bɛto no so.+18 Hwɛ, me ne mmofra a Yehowa de wɔn ama me+ no ni. Asafo Yehowa a ɔte Bepɔw Sion+ so no de yɛn ayɛ nsɛnkyerɛnne+ ne anwonwade wɔ Israel.19 Na sɛ wɔka kyerɛ mo sɛ: “Monkɔ akɔmfo anaa asumanfo+ a wɔkasa wɔn menem te sɛ nnomaa+ na wɔbesebese wɔn ano no hɔ a,” ɛnyɛ ɔman no Nyankopɔn hɔ mmom na ɛsɛ sɛ mokɔ?+ Awufo nkyɛn na mokɔ abisa ma ateasefo?+20 Munni mmara ne adanse no akyi!+Wɔbɛka no sɛnea nsɛm yi te+ nanso hann biara nnim.+21 Ahoyeraw ne ɔkɔm na wɔde bɛnantew asase no so.+ Na ɔkɔm ne abufuw nti, wɔbɛdome wɔn hene ne wɔn Nyankopɔn mpo,+ na wɔbɛma wɔn ani so ahwɛ soro.22 Na wɔdan wɔn ani hwɛ asase so a, hwɛ, ɔhaw ne esum kabii+ ne abɛbrɛsɛ ne kusuuyɛ nko, na hann nni baabiara.+
Ase Hɔ Nsɛm
^ Ase ne “Yɛ Ntɛm Bra Asade Ho. Ɔde Ahoɔhare Aba Asade no Ho.”


text:
ƆWƐN-ABAN—NEA ADESUA NSƐM WOM September 2015
Adesua nsɛm a yɛbɛsua fi October 26 kɔsi November 29, 2015 wɔ nsɛmma nhoma yi mu.
Worebɔ Mmɔden sɛ Wobɛma Wo Ho Akokwaw sɛ Kristo?
Mfe dodow a yɛde asom Yehowa biara no, yɛbɛtumi akɔ so anyini wɔ honhom fam.
W’ahonim Tumi Kyerɛ Wo Kwan Yie?
Hwɛ sɛnea ahonim bɛtumi aboa wo ma woasisi gyinae pa wɔ ayaresa, anigyede, ne asɛnka adwuma no ho.
“Monnyina Pintinn Wɔ Gyidie no Mu”
Gyidi ho adeɛ bɛn na yɛbɛtumi asua afi mmɔden a Petro bɔe sɛ ɔbɛnantew nsuo so no mu?
Dɛn na Yehowa Yɛ De Kyerɛ sɛ Ɔdɔ Yɛn?
Ɛyɛ den sɛ wobɛgye atom anaa wobɛhu sɛ Yehowa dɔ wo?
Yɛbɛyɛ Dɛn Akyerɛ sɛ Yɛdɔ Yehowa?
Ɛnsɛ sɛ ɔdɔ a yɛwɔ ma Yehowa no tena yɛn koma mu nkutoo.